Speaker Selangor isytihar kerusi DUN Batang Kali kosong, ADUN ‘hilang’

Kerusi Dewan Undangan Negeri (DUN) Batang Kali kini kosong, berikutan ketiadaan wakil rakyatnya, Harumaini Omar tanpa cuti selama lebih enam bulan daripada DUN Selangor, kata satu laporan.

Media memetik Speaker DUN Selangor Ng Suee Lim berkata bahawa perisytiharan kerusi Batang Kali sebagai kosong dilakukan mengikut Perkara LXIX Undang-undang Tubuh Kerajaan Negeri Selangor 1959.

“Tahun lalu, DUN Selangor bersidang dari 14 hingga 18 Mac, 21 Mac, 25 hingga 29 Julai, 1 hingga 2 Ogos, 23 hingga 30 November, 1 hingga 2 Disember dan 5 hingga 6 Disember dalam Penggal Kelima DUN Selangor Yang Keempat Belas Tahun 2022.

“Penyata Rasmi dan Buku Kedatangan Ahli DUN Selangor menunjukkan ADUN Batang Kali, Harumaini Omar, didapati tidak hadir tanpa kebenaran Speaker DUN Selangor pada keseluruhan persidangan dewan dari 23 hingga 30 November 2022, 1 hingga 2 Disember 2022 dan 5 hingga 6 Disember 2022.

“Tiada rekod dalam Pejabat DUN Selangor dan Pejabat Speaker yang menunjukkan Yang Berhormat memohon kebenaran daripada Speaker untuk tidak hadir pada persidangan berkenaan,” katanya dalam sidang media khas di Lobi Dewan Annex SUK, di sini hari ini (16 Februari 2023).

Beliau juga dilaporkan akan memaklumkan kepada Suruhanjaya Pilihan Raya (SPR) tidak lama lagi berhubung kekosongan itu.

Suee Lim berkata, berdasarkan rekod Penyata Rasmi dan Buku Kehadiran, tarikh akhir kehadiran Harumaini ke persidangan dewan adalah pada 27 Julai tahun lalu.

“Memandangkan tempoh enam bulan dikira bermula dari tarikh 28 Julai, maka seperti yang diperuntukkan di bawah Perkara LXIX Undang -Undang Tubuh Kerajaan Selangor 1959, tempoh ketidakhadiran Yang Berhormat Batang Kali melebihi enam bulan.

“Maka, pada menjalankan kuasa saya sebagai Speaker Dewan Negeri Selangor di bawah Perkara LXIX Undang-Undang Tubuh Kerajaan Selangor 1959, saya dengan ini mengisytiharkan kerusi Yang Berhormat Harumaini Omar adalah kosong berkuat kuasa dari 28 Januari,” katanya.

Ditanya sama ada Harumaini ada menghubungi beliau untuk memaklumkan alasan ketidakhadiran pada persidangan dewan, Suee Lim berkata sehingga kini tiada sebarang berita.

“Tiada… dalam tarikh yang saya sebutkan tadi, tiada surat, tiada hubungi. Sepatutnya beliau (Harumaini) kena tulis surat kalau tidak hadir, ada masalah dan sebagainya kepada Setiausaha DUN Selangor.

“Ahli Dewan sendiri kena bertanggungjawab memaklumkan kepada Setiausaha DUN Selangor, bukan Speaker untuk bertanya kepada setiap ADUN hendak datang sidang atau tidak,” katanya.

Pada masa sama katanya, beliau turut menjelaskan kewajaran pengisytiharan kekosongan kerusi dibuat hari ini walaupun kerusi itu kosong berkuat kuasa 28 Januari lalu.

“Saya ambil sendiri masa (pengisytiharan) kerana saya mengamalkan dengan tertib dan teratur, kita minta pandangan Penasihat Undang-Undang negeri, baru isytihar.

“Beliau (Harumaini) ketahui (kekosongan kerusi) melalui sidang media ini kerana kita isytihar dahulu, notis kekosongan dihantar kepada SPR dalam masa terdekat.

“Dengan pengisytiharan ini, hilang kelayakan sebagai ADUN, beliau juga dilarang hadir ke sidang DUN Selangor yang bermula pada Mac, tidak boleh membuat rayuan,” katanya.

Dalam pada itu katanya, segala elaun dan gaji Harumaini sebagai ADUN Batang Kali hanya akan diberi setakat bulan lalu.

“Bermula Februari seterusnya, segala pembayaran gaji dan kebajikan beliau sebagai ADUN akan dihentikan. Namun, pencen ADUN beliau tidak terjejas, masih ada,” katanya.

Beliau berkata, pengisytiharan hari ini adalah kali kedua dilakukan oleh DUN Selangor selepas perkara sama dibuat ke atas ADUN Pelabuhan Klang, Badrul Hisham Abdullah pada 2011.

Harumaini, yang pertama kali memenangi kerusi DUN Batang Kali pada Pilihan Raya Negeri Selangor 2018, dilaporkan pada 15 Ogos 2020 telah keluar daripada Bersatu dan menyatakan sokongan kepada Tun Dr Mahathir Mohamad yang ketika itu menubuhkan parti baharu – Parti Pejuang Tanah Air.

Harumaini sekarang ini adalah Ketua Pejuang Selangor.

Minggu lalu, Dr Mahathir dan 12 pemimpin parti lain mengumumkan bahawa mereka telah meninggalkan Pejuang.


1MDB dapat kebenaran teruskan saman terhadap rakan sekutu Jho Low

1Malaysia Development Berhad (1MDB) dan empat anak syarikatnya hari ini memperoleh kebenaran daripada Mahkamah Tinggi di sini untuk meneruskan saman berjumlah US$2.795 bilion terhadap rakan sekutu ahli perniagaan dalam buruan Low Taek Jho atau Jho Low, iaitu Eric Tan Kim Loong, yang diisytiharkan muflis.

Peguam Siva Kumar Kanagasabai, yang mewakili 1MDB berkata Penolong Kanan Pendaftar Haneefa Ariffin membenarkan permohonan 1MDB, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Ltd, yang dahulunya dikenali sebagai 1MDB Global Investments Limited selaku pemohon pada prosiding kes itu hari ini, menurut laporan Bernama.

Siva Kumar berkata berikutan keputusan mahkamah hari ini, permohonan 1MDB untuk meneruskan tuntutan saman terhadap Tan boleh diteruskan walaupun beliau diisytiharkan muflis.

“Apabila seseorang itu muflis, maka tindakan mahkamah tidak dapat diteruskan kecuali dengan kebenaran mahkamah dan kebenaran hari ini diperoleh anak guam saya,” katanya ketika dihubungi.

1MDB bersama empat anak syarikatnya memfailkan permohonan itu pada 2 Mei lepas dengan menamakan Tan sebagai penghutang penghakiman dan kerajaan Malaysia sebagai pemiutang penghakiman.

Dalam permohonan itu, kelima-lima syarikat tersebut memohon diberikan kebenaran untuk meneruskan saman terhadap Tan antaranya atas alasan berlakunya beberapa kausa tindakan termasuk pecah amanah, pelanggaran tugas fidusiari dan konspirasi yang kesemuanya berlaku sebelum Tan diisytiharkan bankrap pada 14 Jun 2022.

Mohd Hisyamuddin Awang Abu Bakar, selaku pengarah 1MDB menerusi afidavit sokongannya yang difailkan bersama permohonan itu mendakwa, antara 1 Okt 2009 dan 7 Nov 2014, Tan menerima secara tidak jujur dana berjumlah US$2.795 bilion tanpa sebarang tujuan komersial yang sah.

Menurutnya, Tan tidak sepatutnya menyimpan dana berkenaan dan bertanggungjawab untuk mengembalikan wang tersebut kepada pemohon-pemohon.

Pada 14 Jun 2022, Tan diisytiharkan muflis oleh Mahkamah Tinggi di sini selepas gagal melunaskan cukai pendapatan RM68,334,219.01 kepada kerajaan.

Berdasarkan petisyen pemiutang, kerajaan memohon satu perintah kebankrapan dibuat mengenai harta kepunyaan Tan selaku penghutang kerana beliau berhutang dengan kerajaan sebanyak RM68,334,219.01 yang jumlah tersebut termasuk faedah dan kos dan ia merupakan tuntutan cukai pendapatan belum dibayar.

Sebelum ini, 1MDB dan empat anak syarikatnya menamakan Tan, bersama Jho Low dan empat ahli keluarganya Tan Sri Larry Low Hock Peng, Puan Sri Goh Gaik Ewe, Low Taek Szen dan Low May Lin dalam satu saman berbilion ringgit yang difailkan pada 7 Mei 2021.


PRU-15 mandat rakyat kembalikan kerajaan bersih, prihatin, berintegriti

Pembubaran Parlimen bagi membolehkan Pilihan Raya Umum Ke-15 (PRU-15) diadakan 19 November ini, mempunyai hikmah tersendiri, walaupun pada awalnya Perikatan Nasional (PN) menolak pilihan raya yang diadakan pada musim tengkujuh.

Pengerusi PN Tan Sri Muhyiddin Yassin berkata hikmah PRU kali ini adalah bagi membolehkan rakyat memilih semula sebuah kerajaan yang belum selesai melaksanakan tanggungjawabnya dalam membantu mereka, dan memulihkan kembali ekonomi negara.

Beliau berkata pandemik Covid-19 telah memberi kesan yang amat besar kepada kehidupan rakyat dan negara yang sehingga sekarang belum dapat diselesaikan lagi, khususnya dalam soal untuk mengembalikan semula kehidupan, pekerjaan dan pendapatan.

“Covid-19, jika kita tidak jaga dan pelihara diri kita… mungkin akan menghadapi masalah dan mungkin juga akan membawa maut kepada kita… dan itu adalah kesan pada masalah berkenaan.

“Kesan keduanya ialah kerana kita sekat pergerakan rakyat dan tak boleh keluar ke mana-mana (untuk menghalang jangkitan) sehingga kita tak boleh menjalankan urusan harian seperti biasa.

“Berniaga tak boleh… buka kilang lagi tak boleh… buat apa urusan-urusan di luar, tak dibenarkan. Dan kesannya kepada kehidupan kita adalah amat besar sekali… antaranya ialah soal nak kembalikan semula kehidupan kita… ada pekerjaan, ada pendapatan… semua perniagaan boleh diteruskan dan sebagainya sebagaimana yang telah pun kita lihat pada hari ini,” katanya.

Beliau berkata demikian pada program Jelajah Prihatin Perikatan Nasional Parlimen Hulu Terengganu, malam tadi (2 November 2022).

Muhyiddin yang juga Pengerusi Majlis Pemulihan Negara (MPN) berkata segala usaha dan tugas yang dimulakan oleh kerajaan PN dalam menangani pandemik Covid-19 sebenarnya belum selesai, walaupun kehidupan rakyat sudah mula kembali pulih sedikit demi sedikit.

“Walaupun saya telah mulakan (usaha membantu rakyat dan negara)… dalam tempoh dua tahun lepas itu beralih sedikit kepimpinan kepada Perdana Menteri selepas saya yang tidak dapat membuktikan keupayaan untuk meneruskan usaha-usaha yang kita telah mulakan sebelum ini.

“Maka sewajarnya bila kita berhadapan dengan pilihan raya ini, ada juga hikmah iaitu pilihan raya ini berupaya untuk memberikan balik kuasa kepada rakyat melalui undi yang ada untuk memilih parti yang boleh membentuk sebuah kerajaan yang boleh meneruskan agenda yang tak selesai iaitu untuk memulihkan ekonomi negara.

“Nak pulihkan pendidikan negara… nak pulihkan kehidupan rakyat kita. Ini memerlukan suatu kerajaan yang bertanggungjawab, yang beramanah, yang tidak korup, yang tidak bobrok, yang tidak melanggar undang-undang dan mereka yang terjebak dengan masalah undang-undang seperti rasuah dan sebagainya,” katanya.

Bekas Perdana Menteri kelapan itu berkata beliau berasakan PRU-15 ini adalah antara pilihan raya yang terpenting serta paling mustahak diberi perhatian oleh setiap pengundi yang wajib untuk keluar memilih sebuah kerajaan yang baik.

Katanya pengundi hanya mempunyai tiga pilihan iaitu memilih Perikatan Nasional, Barisan Nasional atau Pakatan Harapan, namun jika tersalah pilih maka musibahnya amat besar yang boleh menyebabkan rakyat serta negara jatuh ke dalam jurang yang amat dalam.

“Setiap pengundi yang ada di negara ini wajib keluar mengundi. Kerana kalau saudara dan saudari tidak mengundi, bermakna saudara saudari memberi hak kepada pihak yang tidak berhak untuk mentadbir negara. Bahaya musibahnya adalah amat besar sekali.

“Jika semua keluar mengundi… insya-Allah akan terbentuk sebuah kerajaan PN yang bersih dan stabil. Bersih daripada segala amalan-amalan yang tak betul… menyalahgunakan kuasa. Ini suatu yang kita tak akan lakukan.

“Tengok pada hari ini tak ada suatu pemimpin dalam PAS ataupun Bersatu dan Gerakan yang menghadapi apa-apa tuduhan di mahkamah,” katanya lagi.

Muhyiddin berkata keadaan i ni menunjukkan bahawa PN berpegang pada prinsip baharu iaitu menentang segala bentuk rasuah, salah guna kuasa dan penyelewengan serta perkara-perkara yang bertentangan dengan Akta Pencegahan Rasuah Malaysia.

“Kita sebutkan kita juga kerajaan yang hendak membentuk kestabilan jangan ada gangguan-gangguan yang boleh mengacau ganggu kehidupan kita. Jangan ada ancaman kepada nyawa dan keselamatan kita. Kita nakkan situasi negara kita stabil.

“Dan kalau negara kita stabil bermakna pelaburan akan masuk, banyak peluang pekerjaan yang akan disediakan dan negara kita akan lebih maju dan makmur, maju ke depan dan capai tahap sebuah negara yang telah berjaya dalam tempoh yang tidak berapa lama nanti,” katanya.


Keputusan permohonan salinan percakapan saksi kes Syed Saddiq esok

Permohonan pembelaan bagi mendapatkan salinan rakaman percakapan seorang saksi utama pendakwaan yang direkod Suruhanjaya Pencegahan Rasuah Malaysia (SPRM) dalam perbicaraan kes pecah amanah dan pengubahan wang haram Syed Saddiq Syed Abdul Rahman akan diketahui esok.

Pesuruhjaya Kehakiman Mahkamah Tinggi Datuk Azhar Abdul Hamid menetapkan tarikh itu selepas mendengar hujah peguam Gobind Singh Deo yang mewakili bekas Menteri Belia dan Sukan itu serta Timbalan Pendakwa Raya Datuk Wan Shaharuddin Wan Ladin.

Gobind berhujah pernyataan yang dirakam oleh SPRM penting kerana wujud dua senario bercanggah yang diberikan oleh saksi pendakwaan ke-13 iaitu Rafiq Hakim Razali yang ketika itu Penolong Bendahari Armada Parti Pribumi Bersatu Malaysia (Bersatu) berhubung kutipan dana untuk tujuan kempen Ahli Parlimen Muar itu.

Beliau berkata Rafiq Hakim memberitahu pegawai penyiasat SPRM bahawa wang dalam akaun Armada adalah hasil kutipan dana orang ramai oleh Syed Saddiq sendiri untuk berkempen di Muar.

“Namun ketika memberi keterangan lisan di mahkamah, saksi itu menyatakan dana tersebut dikumpul untuk kegunaan Armada.

“Oleh itu, wujud percanggahan dalam keterangannya namun kami tidak dibekalkan dengan dokumen berkenaan jadi bagaimana untuk mendapatkan perbicaraan yang adil,” katanya yang turut mendakwa saksi itu mungkin berbohong di mahkamah.

Bagaimanapun, Wan Shaharuddin meminta Azhar menolak permohonan itu atas alasan pembelaan gagal meyakinkan mahkamah bahawa mereka telah memenuhi syarat di bawah Seksyen 51 Kanun Tatacara Jenayah.

“Mereka sekadar melengkapkan ‘ekspedisi memancing.’ Sepatutnya saksi ini selesai memberi keterangan namun ia seperti tiada kesudahan,” katanya.

Syed Saddiq, 29, didakwa bersubahat dengan Rafiq Hakim yang diamanahkan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Ahli Parlimen Muar itu juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – Bernama


Jaga sama sensitiviti agama, tegur Annuar kepada syarikat televisyen

Syarikat televisyen tempatan diberi amaran supaya menjaga sensitiviti agama dan rakyat di negara ini, tegas Kementerian Komunikasi dan Multimedia

Menterinya, Tan Sri Annuar Musa berkata tindakan boleh diambil sekiranya terdapat syarikat televisyen yang melanggar garis panduan yang ditetapkan kementerian, ia susulan ‘babak panas’ dalam sebuah drama Melayu dilihat sebagai melampaui batasan.

“Di bawah peraturan sekarang, kerajaan memberi kuasa penapisan bagi konten drama di peringkat stesen televisyen, yang mana mereka dikehendaki membuat pengawalan sendiri.

“Sekiranya kita mendapati stesen televisyen tidak menjaga garis panduan tertentu, terutama menyentuh hal agama, budaya, adat resam dan sebagainya, maka saya akan menyemak semula kemudahan itu dan kita akan menarik balik,” katanya dipetik laporan media hari ini.

Beliau terdahulu menyampaikan sumbangan kepada pelajar Tingkatan Enam dari Parlimen Ketereh, sempena program ‘Back To School’.

Annuar berkata, kemudahan yang disediakan kerajaan di bawah kendalian Suruhanjaya Komunikasi dan Multimedia (MCMC) perlu dipatuhi syarikat televisyen dan tidak memandang ringan peraturan tersebut.

“Kita memberikan kemudahan atas kepercayaan, semua stesen televisyen yang bekerjasama dengan syarikat swasta untuk membuat drama terbabit, tetapi perlu wajib mematuhi garis panduan yang disiapkan.

“Bagi saya adegan yang tidak Melayu, tidak Islam sifatnya, yang menyinggung perasaan orang Melayu, orang Islam dan sebagainya ini, sebenarnya tidak perlu menunggu pihak kementerian menegur kerana kita perlu faham sendiri batas-batas dalam adegan tersebut, yang tidak bersesuaian,” katanya lagi.

Mengulas lanjut, Annuar berkata, beliau sudah meminta pihak yang terbabit dalam drama itu supaya memberi penjelasan secara bertulis sekiranya ia tidak memuaskan drama itu tidak dibenarkan untuk disiarkan kepada umum.

Penularan video itu, Menteri di Jabatan Perdana Menteri (Hal Ehwal Agama) Datuk Idris Ahmad menerusi Facebook miliknya turut memaklumkan, akan menghubungi pihak terbabit untuk mendapatkan nasihat supaya perkara itu boleh ditegah dan diubah dengan hikmah.

Sementara itu, Sistem Televisyen Malaysia Berhad (TV3) dalam satu kenyataan media semalam turut menjelaskan, adegan yang dipaparkan dalam drama itu tidak sesuai disiarkan malah tiada dalam perbincangan atau mendapat kelulusan daripada pihak stesen televisyen itu.


Jangkitan meningokokus semakin meningkat, kata CDC AS

Wabak penyakit meningokokus di Florida telah menyebabkan sekurang-kurangnya 26 kes penyakit serius itu, kata seorang pegawai dari Pusat Kawalan dan Pencegahan Penyakit (CDC) Amerika Syarikat (AS).

Tujuh daripada kes itu telah membawa maut, kata penyelidik kesihatan awam CDC Dr Sam Crowe,

Sekurang-kurangnya 24 kes dan enam kematian akibat penyakit itu melibatkan kalangan lelaki gay dan biseksual, kata agensi itu dalam satu kenyataan berita.

Kira-kira separuh daripada kes telah berlaku pada lelaki Hispanik.

Kes baru masih dilaporkan. Wabak ini “sangat berterusan,” kata Dr Crowe.

Penyakit ini, yang disebabkan oleh bakteria, Neisseria meningitidis, biasanya merebak melalui hubungan rapat atau berpanjangan, melalui aktiviti seperti ciuman.

Ia boleh dikategorikan sebagai meningitis – keradangan membran di sekeliling otak dan saraf tunjang – atau jangkitan pada aliran darah.

Penyakit itu masih jarang berlaku tetapi serius dan boleh menyebabkan kematian “secara harfiah dalam sekelip mata,” kata Dr Jill Roberts, penyelidik kesihatan awam molekul di Universiti Florida Selatan.

“Jumlah kes tidak begitu tinggi. Bagaimanapun, sebarang kes meningitis benar-benar dianggap sebagai sesuatu yang kami bimbangi, ” katanya.

Apabila dikesan lebih awal, penyakit ini boleh dirawat dengan antibiotik. Ia juga boleh dicegah dengan vaksin, dan pegawai kesihatan menggesa penduduk yang berisiko, terutama lelaki yang melakukan hubungan seks dengan lelaki dan tinggal di Florida, untuk mendapatkan vaksin.

“Kami mahu memastikan bahawa lelaki gay dan biseksual sedar tentang wabak maut di Florida dan betapa mudahnya untuk melindungi diri mereka – iaitu vaksinasi,” kata Dr Crowe.

Vaksinasi juga sering disyorkan untuk pelajar kolej dan individu yang mempunyai HIV atau sistem imun yang terjejas.

Walaupun wabak semasa telah menjejaskan, terutama melibatkan lelaki yang melakukan hubungan seks dengan lelaki, penyakit ini boleh menjangkiti sesiapa sahaja yang mempunyai hubungan rapat dengan individu yang dijangkiti.

“Sesiapa sahaja boleh mendapat penyakit itu tanpa mengira orientasi seksual, umur, bangsa,” kata Dr Crowe.

Florida mula-mula memberitahu CDC tentang peningkatan penyakit meningokokus pada akhir Januari, kata Dr Crowe.

Biasanya Florida mencatat 20 hingga 25 kes setiap tahun dan setakat tahun ini sahaja sebanyak 44 kes telah dilaporkan, katanya.

Tidak semua kes itu dikaitkan dengan wabak semasa; sekumpulan kecil kes tidak berkaitan, berlaku dalam kalangan pelajar kolej pada Februari dan Mac, kata Dr Crowe, sambil menjelaskan terdapat kes terpencil yang lain.

Banyak kes cacar monyet baru-baru ini juga telah dikenal pasti pada lelaki yang melakukan hubungan seks dengan lelaki, tetapi penyakit itu juga boleh menjejaskan sesiapa sahaja, tanpa mengira orientasi seksual.

Gejala penyakit meningokokus termasuk demam, sakit kepala, leher kaku dan ruam. Orang yang mengalami gejala ini harus segera mendapatkan rawatan perubatan, kata saintis. – Agensi


Zahid yakin kerajaan PH-UMNO tak tumbang, tak perlu risau ramalan Hadi

Ramalan kerajaan campuran Pakatan Harapan (PH)-UMNO akan tumbang tidak membimbangkan Timbalan Perdana Menteri, Datuk Seri Ahmad Zahid Hamidi.

Presiden UMNO itu berkata tidak perlu ditakuti dengan ramalan dibuat Presiden PAS, Tan Sri Abdul Hadi Awang tetapi menasihati jika mahu menukar kerajaan ia perlu dilakukan pada Pilihan Raya Umum (PRU) depan dan bukan sekarang.

“Ketepikanlah soal perbedaan pendapat. Kalau mahu tukar kerajaan, tukar dalam PRU depan.

“Kalau penggal yang lalu, tiga pertukaran Perdana Menteri dan Malaysia menjadi bahan ketawa seluruh dunia… jangan lakukan kerja-kerja buruk ini untuk menyusahkan rakyat sekali lagi,” katanya dipetik laporan Sinar Harian hari ini.

Menurut Zahid lagi, ramalan dibuat oleh Hadi itu sekadar fatwa politik dan tidak akan menjadi kenyataan sama sekali.

“Itu doa buruk beliau. Saya fikir sebagai seorang ulamak politik beliau mempunyai fatwa yang berbeza-beza dan fatwa itu bergantung pada situasi.

“Ayat al-Quran yang sama dan hadis yang sama, maknanya sama tapi tafsirannya berbeza.

“Nilai sendirilah apa yang beliau sebutkan itu sebagai fatwa politik,” katanya lagi.

Terdahulu, media melaporkan Hadi menjangkakan bahawa kerajaan yang diterajui oleh Perdana Menteri, Datuk Seri Anwar Ibrahim akan tumbang tidak lama lagi.


Awas! Tiktok mungkin umpan pedofilia dekati anak anda

Media  sosial kini merupakan platform paling popular dalam kalangan masyarakat. Tidak kira usia tua atau muda, pastinya ada satu akaun media sosial seperti Facebook, Twitter atau TikTok.

Walaupun media sosial dapat memberi manfaat melalui perkongsian ilmu, resipi atau panduan tertentu kepada orang ramai, ia juga dikatakan memberi kesan buruk khususnya untuk kanak-kanak.

Ini termasuk mempengaruhi pemikiran kanak-kanak jika melihat pengisian-pengisian yang berbahaya dan memudaratkan mereka. Oleh itu, ramai ibu bapa risau akan keselamatan anak-anak mereka jika mereka meniru aksi yang ditonton dan tidak dipantau dengan baik.

Menyedari pentingnya ibu bapa untuk melindungi mereka daripada kandungan berbahaya, ancaman pemangsa dan bahaya dalam talian, Datuk Fazley Yaakob  dan isteri, Datin Azrene berkongsi pendekatan mereka mengawal aktiviti anak-anak khususnya TikTok.

“Anak-anak kami semuanya terlibat dalam aktiviti media sosial, termasuk TikTok. Suami saya, Fazley menyimpan senarai semua kata laluan mereka dan kami juga ikuti mereka di media sosial untuk memantau aktiviti mereka di sana.

“Jika kami melihat sebarang perkongsian yang membimbangkan, kami akan bercakap dengan mereka mengenainya. Kami mengamalkan dialog terbuka tentang segala-galanya supaya mereka tidak merasakan keperluan untuk membelakangi kami dan mencari cara tersembunyi untuk memenuhi rasa ingin tahu mereka, “kata Azrene.

Tambah Azrene, terdapat juga aplikasi yang boleh digunakan ibu bapa untuk mengawal penggunaan internet kanak-kanak dan ibu bapa juga perlu lebih celik teknologi berbanding ibu bapa pada masa lalu.

“TikTok sekarang media sosial kegemaran golongan muda tetapi ramai tidak sedar tentang bahaya pemangsa dalam talian yang tekad mencari jalan untuk mendekati kanak-kanak,” ujarnya.

Azrene turut memberi contoh permainan dalam talian yang secara asasnya tidak berbahaya  kanak-kanak memasuki bilik rawak untuk bermain. Namun demikian, terdapat satu bilik, pedofil sedang menunggu untuk antun (grooming) kanak-kanak, bermula dengan menjadi kawan mereka, bermain permainan dengan mereka dan kemudian meminta maklumat peribadi seperti gambar, nombor telefon dan sebagainya.

Situasi itu terbongkar apabila Fazley sedang melihat anak mereka bermain permainan itu dan seorang pemangsa muncul dan menghubungi anak mereka.

“Ia sangat menakutkan. Mereka akan memikat kanak-kanak dengan barangan permainan dan meminta watak yang dimainkan oleh kanak-kanak itu untuk memakai pakaian dalam dan kemudian menanggalkannya.

“Pada platform mesej, orang yang sama daripada permainan dalam talian itu juga dilihat cuba menghubungi anak saya. Apabila kami menyedari tentang cara pemangsa ini memanipulasi permainan untuk menyasarkan kanak-kanak, kami mengarahkan anak-anak kami untuk memadamkan akaun mereka,” jelas Fazley.

Perkara tersebut mengecewakan Fazley dan isteri  tetapi kami mengambil masa berminggu-minggu untuk meneliti peraturan dan garis panduan bersama mereka serta membincangkan tentang bahaya yang wujud dalam talian.

“Anak-anak kami merupakan pemain yang lebih selamat sekarang,” kata Fazley.

Dalam pada itu, menerusi perkongsian daripada akaun TikTok wfsufina, wanita ini ada berkongsikan satu tips yang boleh dilakukan oleh ibu bapa untuk memantau tontonan anak-anak anda dalam TikTok.

Senang sahaja. Hanya ikuti langkah berikut:


Manila bantah kapal Pengawal Pantai China halang hantar makanan

Manila mengutuk tindakan tiga kapal Pengawal Pantai China yang menghalang dan menggunakan meriam air terhadap dua bot Filipina yang dalam perjalanan menghantar bekalan kepada anggota tentera yang menduduki sebuah pulau batu karang di Laut China Selatan.

Setiausaha Luar Filipina Teodoro Locsin hari ini berkata, tiada siapa yang cedera dalam insiden pada 16 November lalu berhampiran Beting Second Thomas, namun bot Filipina yang menghantar bekalan makanan kepada anggota tentera berpangkalan di situ membatalkan misi mereka.

“Tindakan Pengawal Pantai China adalah melanggar undang-undang,” katanya dalam satu kenyataan sambil mengingatkan China bahawa kapal Filipina dilindungi di bawah Perjanjian Pertahanan Bersama Filipina-Amerika Syarikat (AS).

Menurutnya beliau telah menyatakan bantahan keras, kemarahan, dan kecaman terhadap kejadian itu kepada Duta China di Manila.

Beliau memberi amaran kepada Beijing kegagalan untuk menahan diri boleh mengancam hubungan istimewa kedua-dua negara.

“China tidak mempunyai hak penguatkuasaan undang-undang di dalam dan sekitar kawasan ini. Mereka mesti mengambil iktibar dan berundur,” kata Locsin.

Manila mendakwa Beting Second Thomas yang terletak 105 batu nautika di barat daya Filipina berada dalam wilayah Palawan dan termasuk di dalam zon ekonomi eksklusifnya seluas 200 batu nautika.

Filipina menduduki beting itu sejak 1999 setelah menempatkan kapal tentera lautnya di terumbu karang itu.

China, yang menuntut hampir semua Laut China Selatan, berkata terumbu itu adalah sebahagian daripada wilayahnya, tetapi keputusan oleh Mahkamah Timbang Tara di The Hague pada 2016 memihak kepada Filipina.

China menuntut kedaulatan ke atas kawasan yang luas di Laut China Selatan, tetapi Brunei, Malaysia, Filipina, Taiwan dan Vietnam juga telah mengemukakan tuntutan bersaing untuk beberapa atau semua pulau di lautan itu. – Agensi


Raja Salman masih dirawat di hospital untuk rawatan susulan

Raja Arab Saudi, Raja Salman Abdulaziz Al-Saud yang dimasukkan ke sebuah hospital di Jeddah bagi menjalani pemeriksaan kolonoskopi akan kekal dirawat dan berehat atas nasihat doktor.

Menurut Agensi Berita Saudi (SPA), yang memetik kenyataan daripada pihak diraja berkata Raja Salman ketika ini sedang menjalani pemeriksaan kesihatan di Hospital Pakar Raja Faisal, namun tiada sebarang butiran lanjut.

“Semoga tuhan memelihara penjaga dua masjid suci dan baginda dapat menikmati kesihatan dan kesejahteraan,” kata laporan itu.

Kerajaan Arab Saudi lazimnya berusaha untuk menutup sebarang spekulasi berkaitan kesihatan pemerintah berusia 86 tahun itu, yang memerintah negara pengeksport minyak terkemuka dan ekonomi terbesar dunia Arab sejak 2015.

Raja Salman, penjaga dua tapak suci Islam, menjadi pemerintah negara pengeksport terkemuka minyak dunia pada 2015, selepas menghabiskan lebih dua setengah tahun sebagai Raja Muda dan timbalan Perdana Menteri.

Baginda menjalani pembedahan pundi hempedu pada 2020 dan penggantian bateri dalam ‘pacemaker’ (peranti mengawal degupan jantung) pada Mac lalu.

Pada 2017, Arab Saudi membidas laporan dan spekulasi memuncak bahawa Raja Salman bercadang untuk menuruni takhta dan memilih anak lelakinya, Raja Muda Mohammed Salman, sebagai pemerintah de facto negara itu.

Di bawah pemerintahannya, Arab Saudi melancarkan reformasi ekonomi yang bercita-cita tinggi bagi era pasca-minyak dan memberikan lebih banyak hak kepada wanita.

Pada masa yang sama, negara itu turut mengamalkan dasar luas lebih tegas, yang menyaksikannya berperang dengan Yaman.


The rule of law

1. We believe in democracy and the rule of law.

2. But by declaring a state of emergency, the rule of the existing laws has been suspended.

3. The declaration itself did not follow the law on the declaration of emergency. The declaration had to be laid before Parliament. This was not done. Therefore the declaration is illegal.

4. It is also noted that at the time the Prime Minister advised the Agong to declare a state of Emergency, his claim to be the Prime Minister of Malaysia was in doubt.

5. But the Government doesn’t care about its status. The Gazette that it issued makes it sound as if the Yang di-Pertuan Agong has taken over the Government and is now its Chief Executive.
6. All action and powers exercised under Emergency (Essential Powers) Ordinance are in the name of the Agong but His Majesty can authorise any person to act for him. The person concerned is not named but all the actions or exercise of power has clearly been carried out by Muhyiddin Yassin as Prime Minister.

7. In fact even when the Yang di-Pertuan Agong expressedly stated that Parliament may sit during the emergency, the Muhyiddin Government effectively rejected it.

8. It is obvious that the Prime Minister is acting based on the provision in the Ordinance that he and his Cabinet continues to exercise the powers under the constitution. But any action or laws that the Government passes which are in conflict or inconsistent with existing laws, the provision of the ordinance shall prevail and supercede.

9. Clearly the provisions of the Ordinance supersede even the Constitution – the supreme law of the country.

10. Thus, when taking temporary possession or in payment of compensation the Ordinance overrides the Federal Constitution. The Federal Government is protected against any action, suit, prosecution or any other proceeding in any court.

11. The immunity of the Prime Minister and his Government against any legal action is further strengthened by the effective suspension of Parliament. Normally a motion of non-confidence in the Prime Minister if passed in Parliament would result in its overthrow.

12. The only means left is a General Election. By not calling for an election even beyond the five-year term, the Government can remain in power.

13. Already several laws have been promulgated by this Government which supercede even existing laws including Constitutional laws. The supreme laws of the country no longer prevail.

14. The country is now ruled by decree. There is no longer any democracy. The voice of the people in a functioning democracy is via Parliament. But it is not open. The only description we can make of this Government is that it is a dictatorship.

15. And so we see wholesale dismissals, or removals of officers in Government institutions or companies in order to install pro-Government politicians in their places. Income taxes being revised allegedly because of wrong submissions before and corruption charges are being made against individuals who seem to have incurred the displeasure of the Government.

16. Business has also been politicised. Some contracts given during the previous Government have been revised and given to pro-Government individuals and parties. Approvals for projects are only for those which belong to Government supporters.

17. Many business people complain of corruption, of being asked for money up front if a project is to be approved.

18. But is the Emergency due to the threat posed by the COVID-19 pandemic? So far nothing has been done that could not be done under the ordinary laws of the country. Malaysians have never disobeyed any decision to deal with the pandemic. They have accepted the heavy fines and jail terms of ten years without demur.

19. Let us be honest. This declaration of a state of emergency is not about fighting COVID-19. Not at all.

20. It is about politics. It is about a weak Government wanting to stay in power. For the people the price to pay is horrendous. They lose their freedom of speech and their right to change the Government. Many live in fear of being called up for questioning, for detention and harassment.

21. In the meantime the economy is shrinking as the Government grapples with the constraints on normal economic activities.

22. The Government is not even functioning properly as in experienced ministers are not able to deal with the political economic, social and health problems.

23. Wither the rule of law.

Tun Dr Mahathir Mohamad


Kita tak bercadang untuk ulas lanjut, kata Saifuddin berhubung isu lokasi Jho Low

Buat sementara waktu ini, Kementerian Dalam Negeri (KDN) tidak akan mengulas lanjut berhubung isu melibatkan kedudukan lokasi ahli perniagaan dalam buruan Low Taek Jho, atau Jho Low, seperti dilaporkan media.

Menterinya, Datuk Seri Saifuddin Nasution Ismail tidak mengesahkan berhubung laporan beberapa media baru-baru ini yang mendedahkan keberadaan Low yang dikehendaki pihak berkuasa dalam siasatan jenayah 1Malaysia Development Berhad (1MDB).

“Perkara itu dalam makluman kami (KDN), itu memadai untuk apa-apa urusan akan datang, namun (pengesahan keberadaan Jho Low bukan keluar dari mulut saya.

“Apa pun kita akan mengikut langkah sewajarnya, buat masa sekarang kekal begitu.

Kita tidak bercadang untuk ulas lanjut perkara ini,” katanya dipetik laporan media.

Saifuddin Nasution terdahulu meninjau Kaunter Khas Jemaah Haji di Lapangan Terbang Antarabangsa Kuala Lumpur (KLIA) hari ini.

Sebelum ini, pengarang bersama buku ‘Billion Dollar Whale’, Bradley Hope, mendakwa Low dipercayai berada bawah tahanan rumah di Shanghai, China.

“China mengawal Jho Low dengan ketat disebabkan rundingan dengan Malaysia, juga kerana penaungnya dalam perkhidmatan pengintipan ditangkap dan rakan kongsinya di CCCC (China Communications Construction Company) disingkirkan,” katanya dipetik FMT.

Hope berkata, daripada aset risikan, Low yang juga individu paling dikehendaki kini menjadi liabiliti selepas bekas Perdana Menteri, Datuk Seri Najib Razak didakwa dan dimasukkan ke penjara tahun lalu.

Semalam, laporan Al Jazeera memetik Suruhanjaya Pencegahan Rasuah Malaysia (SPRM) sebagai berkata, Low dipercayai bersembunyi di Macau.

Low didakwa di Malaysia dan Amerika Syarikat atas tuduhan mendalangi penyelewengan AS$4.5 bilion dana 1MDB.

Beijing sebelum ini menafikan melindungi Jho Low.

Dalam perkembangan berkaitan, sumber SPRM malam tadi dilapor mengesahkan bekas pembantu Low yang memaklumkan pihak berkuasa Malaysia mengenai keberadaan ahli perniagaan itu di Macau, Kee Kok Thiam, meninggal dunia.


Bekas menteri tolak cadangan benarkan lompat parti ramai-ramai

Ahli Parlimen (MP) Padang Rengas Datuk Seri Nazri Aziz menolak cadangan supaya melompat parti secara beramai-ramai dibenarkan, sebagaimana cadangan bekas Perdana Menteri Tun Dr Mahathir Mohamad.

Menurutnya membenarkan cadangan berkenaan akan bertentangan dengan objektif keseluruhan rang undang-undang (RUU) antilompat parti, yang mendapat sokongan lebih dua pertiga MP di Dewan Rakyat semalam.

Dalam rancangan temu bual terbitan Astro Awani, bekas Menteri di Jabatan Perdana Menteri (Undang-Undang) itu sebaliknya mencadangkan MP mengekalkan pegangan politik masing-masing selama lima tahun – tempoh ditetapkan bagi pemilihan mereka – bagi menghormati pilihan yang dibuat pengundi.

“Secara peribadi saya percaya kita perlu komited kepada gabungan kita. Jika kita memasuki pilihan raya umum sebagai satu pasukan, maka sudah tentu dalam tempoh kita dipilih kita mesti mengekalkan kesetiaan kita (kepada pasukan).

“Jika tidak, apakah bezanya seorang wakil rakyat melompat, dan beberapa yang lain melompat secara berkumpulan? Sama juga,” kata Nazri semasa program bual bicara Dialog Tiga Penjuru yang disiarkan malam tadi.

Walaupun Nazri tidak menyatakannya, kenyataan beliau dilihat merujuk kepada cadangan Dr Mahathir ketika membahaskan RUU itu di Dewan Rakyat sebelum ini.

Rabu lalu, MP Langkawi itu berkata, lompat parti, walaupun sepatutya tidak digalakkan, perlu dibenarkan bagi membolehkan Kerajaan Persekutuan dibentuk sekiranya tiada parti yang menang lebih 50 peratus kerusi pada Pilihan Raya Umum (PRU).

Bekas perdana menteri itu berkata sekiranya tiada parti yang mampu memperoleh kerusi minimum 112 di Dewan Rakyat, lompat parti selepas PRU boleh memastikan kestabilan politik di negara ini.

“Selepas pilihan raya (umum), (jika) tidak ada satu parti yang mendapat lebih 50 peratus kerusi (dalam Dewan Rakyat) yang diperlukan untuk menubuhkan kerajaan, maka kita mungkin memerlukan satu lagi pilihan raya,” kata Dr Mahathir.

Mengulas lanjut, Nazri mencadangkan masalah yang melanda parti atau gabungan mesti diselesaikan secara dalaman sebagai sebahagian daripada tanggungjawab bersama mereka.

“Jika ada masalah, anda perlu menyelesaikannya kerana anda telah berjanji kepada rakyat. Ini pasukan kita,” katanya.


Kehamilan remaja, cabaran semasa tempoh PKP pandemik Covid-19

“ Mak, saya mengandung.”

“Mak, saya dah buat anak orang mengandung.”

Ini antara persoalan-persoalan yang sering dikaitkan dengan kehamilan tidak terancang atau hamil luar nikah dalam kalangan remaja.

Statistik penyelidikan menunjukkan purata 18,000 orang gadis belasan tahun di Malaysia mengandung setiap tahun. Daripada jumlah itu, 25 peratus atau kira-kira 4,500 kes melibatkan kehamilan luar nikah.

Remaja hamil luar nikah di Malaysia menghadapi stigma dan diskriminasi yang agak teruk. Masyarakat tidak menerima remaja yang hamil luar nikah.

Malah, ahli keluarga juga sering menyisihkan remaja hamil ini menyebabkan mereka hilang sokongan dan perlindungan yang diperlukan.

Tidak menghairankan, remaja yang terjerumus ke dalam gejala ini lebih cenderung untuk mengambil tindakan nekad yang berisiko termasuklah menggugurkan kandungan menyembunyikan proses kehamilan, menyerahkan anak kepada orang lain, atau membuang anak yang dilahirkan.

Menurut  aktivis sosial, Azmiza Mamat, keluarga memainkan peranan penting dalam membantu wanita yang terlibat dalam gejala rogol bawah umur dan kemudian mengandung.

“Pengalaman saya mengendalikan kes di Kelantan, kes  yang melibatkan jenayah seksual kanak-kanak meningkat pada 2020 berbanding 2019.  Semasa Perintah Kawalan Pergerakan Malaysia (PKP)  kes semakin meningkat apabila anak-anak tinggal di rumah dan ramai dalam satu rumah dan mereka berisiko berhadapan dengan jenayah seksual.

“Inilah cabaran kepada keluarga tersebut terutama emak yang berhadapan dengan anak perempuan yang mengadu  pada dia. Ini melibatkan keadaan emosi seorang wanita dan aib mereka. Sekiranya remaja perempuan cuba memberitahu dia hamil, seorang emak yang mendengar luahan anak itu memerlukan kekuatan. Di sinilah peranan mereka supaya menyokong atau mendampingi anak mereka.

“Kebanyakan kes di luar bandar, dipandang serong lebih-lebih lagi kalau keluarga mangsa membuat laporan polis. Ini mencetuskan kebimbangan, hidup dalam keadaan aib dan pelbagai cemuhan dan tanggapan masyarakat. Lebih-lebih mereka terbayang situasi mahkamah seperti dalam drama dan anak-anak berada dalam emosi yang tidak stabil. Justeru, masyarakat perlu tahu adanya akta kanak-kanak dan ini melindung kanak-kanak terutama yang melibatkan kes mahkamah. Ini dapat membantu merungkaikan cabaran keluarga terutama mereka yang ingin membuat laporan polis melibatkan jenayah seksual,” katanya.

Beliau berkata demikian dalam rancangan Coffee Talk with FAME bertajuk ‘Mak, saya mengandung’ anjuran Pertubuhan Pemerkasaan Keluarga (FAME)  baru-baru ini.  Selain Azmiza, seorang lagi aktivitis sosial, Syed Azmi Alhabshi turut memberi pandangan berkaitan isu tersebut.

Dalam pada itu, Syed Azmi, memberitahu ramai ibu bapa juga datang mengadu kes anak mereka hamil bawah umur. Mereka akan meminta nasihat  sama ada perlu kahwin, membuat laporan dan bertanyakan masa depan anak mereka.

“Saya akan bertanya kepada ibu bapa sama ada mereka sudah berbual dengan anak atau belum. Sekiranya kes hamil melibatkan remaja bawah 16 tahun, buatlah laporan polis kerana ia dikategorikan rogol. Sebagai penasihat mahkamah, kami akan berjumpa lelaki atau pelaku dan kami mendapati kebanyakan kes qsuka sama suka.

“Sekiranya mangsa mahu  si pelaku masuk penjara tiada masalah untuk mangsa bawah 16 tahun membuat laporan polis. Tetapi saya nasihatkan kepada wanita bawah umur ini sekiranya lelaki berjanji untuk berubah dan mahu menjaga wanita tersebut supaya jangan percaya kerana pada pengalaman saya, perakara itu tidak berlaku,” katanya.

Sementara itu, Azmiza tidak tidak bersetuju sekiranya jalan yang diambil ialah berkahwin untuk menutup aib terutamanya kes yang melibatkan bawah umur lebih-lebih lagi kes rogol.

“Saya pernah berhadapan dengan kes rogol dan keluarga pelaku ingin menawarkan tutup kes dan berkahwin. Saya tanyakan mangsa, mahu tak berkahwin? Mangsa yang tidak tahu dia mengandung, diam dan terus menangis. Justeru, kita tidak boleh memaksa,” jelasnya.

Apabila lelaki memberitahu, mak saya mengandungkan anak orang, Syed Azmi menasihatkan pihak keluarga lelaki tersebut segera tanyakan umur perempuan berkenaan. Kalau anak boleh maklumkan siap dengan tarikh hari jadi, maksudnya mereka rapat.

“Kedua tanya tentang masalah mereka sama ada ibu bapa perempuan tahu atau tidak. Keluarga perlu memantau anak lelaki mereka dan bantu mengatasi masalah tersebut,” katanya.


Menteri Pendidikan lapor polis fitnah isu penjarakan fizikal

Menteri Kanan Pendidikan Datuk Dr Radzi Jidin membuat laporan polis terhadap seorang pemilik akaun Facebook, yang mendakwa beliau tidak mengamalkan penjarakan fizikal dalam satu sidang media baru-baru ini.

Menurut Radzi menerusi akaun Facebooknya beliau dimaklumkan mengenai satu hantaran Facebook yang tular bersama sekeping gambar yang menunjukkan seolah-olah tiada penjarakan fizikal.

Radzi memaklumkan setelah semakan dibuat, gambar yang ditularkan pemilik akaun bernama Yuseri Yusoff itu didapati palsu.

Menjelaskan tuduhan tersebut, Radzi berkata tidak ada individu berada disebelahnya semasa sidang media di Sekolah Menengan Sains Dungun pada 3 Oktober lalu.

“Seingat saya, selain Ahli Parlimen Dungun, YB (Yang Berhormat) Tuan Haji Wan Hassan Mohd Ramli dan Exco Pendidikan Terengganu YB Ustaz Hj Satiful Bahari Mamat, tiada sesiapa berada di sebelah ketika sidang media di SM (Sekolah Menengah) Sains Dungun pada 3 Oktober 2021,” katanya dalam kenyataan itu.

Menurut Radzi, individu yang membuat tuduhan itu juga menggunakan akaun Facebook palsu dan satu laporan polis juga sudah dibuat bagi mengenalpasti individu tidak bertanggungjawab yang membuat fitnah.

“Setelah disemak, gambar tersebut sebenarnya adalah gambar palsu. Tindakan berniat jahat pemilik akaun tersebut adalah amat tidak bertanggungjawab.

“Laporan polis telah pun dibuat,” katanya lagi.


Sebelum ini Zahid kata tiada akujanji, sekarang dakwa ada pula?

Pengerusi Barisan Nasional (BN) Datuk Seri Ahmad Zahid Hamidi mengingatkan mana-mana Ahli Parlimen (MP) yang melanggar akujanji memberi mandat kepadanya untuk menentukan apa-apa gabungan politik, akan menerima akibat ‘hilang kerusi Parlimen yang dimenangi dalam Pilihan Raya Umum Ke-15 (PRU-15)’.

Kenyataan Zahid yang disiarkan dalam laman Facebook rasmi BN dan UMNO malam ini, sekali gus menunjukkan semua calon UMNO telah menandatangani akujanji sebagaimana laporan yang dinafikan beberapa pemimpin sebelum hari penamaan calon baru-baru ini.

Sebelum ini, tular surat yang antara lain menghendaki semua calon UMNO yang bertanding atas tiket BN supaya setia dan patuh kepada arahan Zahid.

Kandungan utama surat tersebut meminta semua calon UMNO dan BN menyokong Zahid sebagai calon Perdana Menteri sekiranya BN memenangi PRU-15 pada 19 November nanti.

Dalam surat tersebut semua calon juga perlu bersetuju supaya kes mahkamah yang sedang dihadapi pemimpin UMNO digugurkan dan siasatan dihentikan dengan serta-merta.

Dalam kenyataan malam ini, Zahid berkata semua MP BN yang memenangi PRU-15 telah menandatangani akujanji dan memberi mandat kepadanya selaku presiden untuk menentukan apa-apa gabungan politik dalam penubuhan kerajaan.

“Sehubungan ini, mana-mana Ahli Parlimen yang melanggar arahan parti akan mengakibatkan pelepasan keahlian parti termasuk kerusi Parlimen, selaras dengan undang-undang larangan Ahli Dewan Rakyat bertukar parti seperti termaktub di bawah Perkara 49A Perlembagaan Persekutuan,” katanya.

Pada 3 November lalu, Zahid menafikan calon parti komponen BN menandatangani surat aku janji itu.

Beliau berkata, dalam usaha BN berusaha menyebarkan kebenaran, terdapat pihak yang gigih menularkan surat aku janji palsu yang kononnya perlu ditandatangani oleh calon UMNO.

Zahid yang menang tipis di kerusi Parlimen bagan Datuk juga memaklumkan tiada sebarang perundingan dengan Perikatan Nasional setakat ini yang boleh membawa maksud wujud persefahaman untuk membentuk kerajaan.

Laporan sebelum ini menyatakan Zahid bakal membawa UMNO bekerjasama dengan Pakatan Harapan (PH) diketuai rakan baiknya Datuk Seri Anwar Ibrahim dan DAP.

Langkah diambil Zahid ini mencetuskan pergolakan lebih hebat di dalam UMNO dan BN, sama ada beliau telah mendapat nasihat daripada Anwar yang juga cikgunya.

Bagaimanapun, beberapa MP UMNO yang menyedari perkara itu mula mendesak Zahid berundur, selain ada yang mengisytiharkan secara terbuka menyokong Tan Sri Muhyiddin Yassin sebagai Perdana Menteri.

Bendahari BN Datuk Seri Hishammuddin Hussein secara terbuka menolak kerjasama BN dan PH, manakala MP Jelebu Datuk Seri Jalaluddin Alias membuat kenyataan menyokong Muhyiddin sebagai Perdana Menteri dan setuju bekerjasama dengan Perikatan Nasional.


PBB dedah laporan etnik Uyghur, minoriti wilayah Xinjiang diseksa

Pertubuhan Bangsa-Bangsa Bersatu (PBB) mengeluarkan laporan memeranjatkan mengenai pencabulan hak asasi manusia yang serius di wilayah Xinjiang, China lewat Rabu (31 Ogos 2022), mengatakan penyeksaan terhadap penduduk adalah boleh dipercayai dan kemungkinan jenayah terhadap kemanusiaan.

Laporan itu, yang mengambil masa selama kira-kira setahun untuk disediakan, dikeluarkan di Geneva pada jam 11.47 malam (21:47 GMT) pada Rabu – hanya 13 minit sebelum penggal empat tahun Michelle Bachelet sebagai Pesuruhjaya Tinggi PBB bagi Hak Asasi Manusia (OHCHR), tamat.

Bekas Presiden Chile itu bertekad untuk memastikan laporan berkenaan dilihat jelas – walaupun tekanan hebat daripada Beijing yang berang terhadap tuduhan itu.

“Saya berkata bahawa saya akan menerbitkannya sebelum mandat saya tamat dan saya telah melakukannya,” kata Bachelet dalam e-mel yang dihantar kepada AFP.

“Isunya serius – dan saya membangkitkannya dengan pihak berkuasa peringkat tinggi nasional dan serantau di negara itu.”

China telah dituduh selama bertahun-tahun menahan lebih satu juta penduduk etnik Uyghur dan minoriti Islam lain di wilayah Xinjiang di barat China.

Aktivis masyarakat global telah menuduh China melakukan pelbagai penderaan terhadap etnik minoriti itu, manakala Beijing menolak sekeras-kerasnya dakwaan berkenaan sambil menegaskan China membina pusat latihan vokasional di Xinjiang yang direka untuk menentang ekstremisme.

Bachelet akhirnya memutuskan bahawa penilaian penuh diperlukan berhubung keadaan di dalam Wilayah Autonomi Uyghur Xinjiang (Xuar).

Tuduhan penyeksaan ‘boleh dipercayai’

“Pelanggaran hak asasi manusia yang serius telah dilakukan di Xuar dalam konteks penerapan strategi memerangi keganasan dan melawan ‘ekstremisme’ kerajaan,” kata laporan itu.

Penilaian itu menimbulkan kebimbangan mengenai layanan terhadap individu yang ditahan dikatakan oleh China sebagai “Pusat Pendidikan dan Latihan Vokasional”.

“Tuduhan mengenai corak penyeksaan atau layanan buruk, termasuk memaksa rawatan perubatan dan keadaan penahanan yang buruk, adalah boleh dipercayai, begitu juga dakwaan insiden keganasan seksual dan berasaskan jantina,” kata laporan itu.

“Penahanan sewenang-wenangnya dan diskriminasi etnik Uyghur serta kumpulan lain yang kebanyakannya beragama Islam – menurut undang-undang dan dasar, dalam konteks sekatan dan perampasan secara umumnya hak asasi yang dinikmati secara individu dan kolektif – mungkin merupakan jenayah antarabangsa, khususnya jenayah terhadap kemanusiaan,” tambahnya.

Laporan itu menggesa Beijing, PBB dan seluruh dunia menumpukan perhatian kepada situasi yang diterangkan di Xinjiang.

“Situasi hak asasi manusia di Xuar juga memerlukan perhatian segera oleh kerajaan, badan antara kerajaan PBB dan sistem hak asasi manusia, serta masyarakat antarabangsa secara lebih meluas,” katanya.

Laporan setebal 49 halaman itu tidak merujuk kepada pembunuhan beramai-ramai: Salah satu dakwaan utama yang dibuat oleh pengkritik China, termasuk Amerika Syarikat (AS) dan penggubal undang-undang di negara Barat yang lain.

‘Tegas menentang’

Bercakap pada Rabu selepas pejabat Bachelet mengumumkan akan mengeluarkan laporan itu, Duta Besar China ke PBB di New York, Zhang Jun berkata Beijing telah memberitahunya bahawa ia “tegas menentang” penilaian berkenaan.

“Isu yang dipanggil Xinjiang adalah pembohongan yang direka sepenuhnya daripada motivasi politik dan tujuannya pastinya untuk menjejaskan kestabilan China dan menghalang pembangunan China,” kata Zhang kepada pemberita.

Beliau berkata Bachelet sepatutnya kekal “bebas” dan tidak menyerah kepada “tekanan politik” dari negara Barat.

Bachelet dan pejabatnya telah berulang kali menjelaskan bahawa satu sebab laporan itu ditangguhkan adalah kerana ia telah dihantar ke Beijing terlebih dahulu untuk mendapatkan ulasan, langkah biasa yang dilakukan.

Zhang bagaimanapun menegaskan bahawa China tidak melihat laporan itu, dan “menentang sepenuhnya” apa yang disebut didalam laporan itu.

“Ia hanya menjejaskan kerjasama antara PBB dan negara anggota. Ia sama sekali campur tangan dalam hal ehwal dalaman China,” katanya.

Bachelet menegaskan bahawa dialog dengan Beijing tidak ada maknanya kerana China mengabaikannya dan menutup mata. – Agensi


Anggota sindiket buru hidupan liar ditahan, polis rampas senjata api

Polis menahan tiga lelaki dipercayai memiliki dan menjual hidupan liar tanpa lesen dan pemilikan senjata api buatan sendiri dalam serbuan berasingan di Perak pada Rabu dan Selasa.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Hazani Ghazali berkata dalam serbuan itu polis turut merampas pelbagai spesies burung dan peralatan lain yang bernilai RM717,500.

Menurutnya serbuan itu hasil maklumat risikan cawangan perisikan dan siasatan khas, Pasukan Gerakan Khas (PGK) sebelum melancarkan empat serbuan bersama Jabatan Perhilitan.

“Pada 31 Mei 2022, PGK telah membuat tiga serbuan di kawasan Bukit Merah, Perak dan menahan seorang lelaki berbangsa Cina warga tempatan berusia 44 tahun serta merampas sejumlah 72 ekor burung murai batu dan 47 sangkar dianggarkan bernilai RM694,500.

“Pada 1 Jun 2022, dalam operasi yang sama satu serbuan dilakukan di kawasan Gerik, Perak dan menahan dua lelaki rakyat Thailand berusia 33 dan 37 tahun,” katanya dalam kenyataan malam tadi.

Hazani berkata pihak berkuasa turut merampas empat ekor burung pelbagai jenis, tiga laras senjata disyaki senapang patah, dua laras senjata disyaki bakakuk, satu pistol, lima laras busur panah silang, 25 butir peluru penabur dan satu beg lut sinar disyaki daun ketum.

“Keseluruhan rampasan dianggarkan berjumlah RM23,000,” katanya.

Menurutnya, semua suspek telah ditahan reman di Ibu Pejabat Polis Daerah (IPD) Ipoh, Perak dan IPD Gerik di bawah Seksyen 117 Kanun Prosedur Jenayah untuk siasatan lanjut.

Mengulas lanjut, beliau berkata kesemua kes disiasat di bawah Seksyen 60 Akta Pemuliharaan Hidupan Liar 2010 (Akta 716); Seksyen 8 (a) Akta Senjata Api 1960; Seksyen 30 (3) Akta Racun 1952; dan Seksyen 6 (1) (c) Akta Imigresen 1959/63 (Pind. 2002).

“Polis percaya tangkapan ini hanya sebahagian daripada mereka yang masih bebas serta bergerak aktif memburu haiwan dilindungi dan kami akan terus menjejaki saki-baki anggota sindiket ini,” katanya.


Beberapa mukim di enam negeri kena PKPD mulai Sabtu

Perintah Kawalan Pergerakan Diperketatkan (PKPD) akan dilaksanakan di beberapa mukim dan lokaliti di enam negeri membabitkan Kelantan, Terengganu, Pahang, Perak, Sabah dan Sarawak mulai 22 Mei hingga 4 Jun depan.

Menteri Kanan (Kluster Keselamatan) Datuk Seri Ismail Sabri Yaakob berkata, pelaksanaan PKPD ini susulan peningkatan kes Covid-19 secara mendadak dan kadar kebolehjangkitan yang tinggi di kawasan berkenaan.

“Kementerian Kesihatan (KKM) hari ini melaporkan peningkatan kes Covid-19 secara mendadak di 15 mukim dalam daerah Besut, Terengganu yang melibatkan Kampung Raja, Keluang, Lubuk Kawah, Bukit Kenak, Pelagat, Jabi, Tembila, Kerandang, Bukit Puteri, Pengkalan Nangka, Kuala Besut, Pasir Akar, Kubang Bemban, Tenang, Hulu Besut.

“KKM mengesahkan sembilan daripada 17 kluster aktif di Terengganu melibatkan daerah Besut yang telah menyumbang kepada peningkatan kes Covid-19 di negeri ini dengan kadar kebolehjangkitan yang tinggi dalam komuniti,” katanya dalam kenyataan hari ini.

Hari ini negara mencatatkan kes jangkitan baharu paling tinggi iaitu sebanyak 6,807 kes, dengan Kelantan merekodkan 426 kes, Terengganu (233), Pahang (157), Perak (248), Sabah (245), dan Sarawak (608).

Mengenai pelaksanaan PKPD di Kelantan, Ismail Sabri berkata, kerajaan bersetuju melaksanakan PKPD di Kepulauan Tumpat membabitkan Teluk Renjuna, Pantai Hj Nik Mat, Pulau Beluru dan Pantai Suri; Mukim Sungai Pinang.

Tindakan itu diambil setelah 22 kes positif Covid-19 direkodkan hasil daripada 80 ujian saringan dilakukan KKM yang melibatkan empat lokaliti iaitu Teluk Renjuna (11 kes), Pantai Hj Nik Mat (6 kes), Pulau Beluru (4 kes) dan Pantai Suri (1 kes).

KKM juga mendapati berlaku peningkatan kes yang ketara dalam tempoh singkat dengan kadar positiviti direkodkan ialah 27.5 peratus.

Pahang, Ismail Sabri berkata ia melibatkan Rumah Banjir Kuala Teh di Jerantut dan KKM hari ini turut melaporkan peningkatan kes secara mendadak di lokaliti berkenaan.

“Sebanyak lapan kes positif direkodkan hasil daripada 22 ujian saringan bergejala dengan kadar positiviti 36.36 peratus. Pelaksanaan PKPD ini untuk memudahkan KKM melaksanakan saringan secara bersasar ke atas penduduk yang terlibat dan seterusnya mengekang penularan Covid-19 ke kawasan lain,” katanya.

Sementara itu, mengenai PKPD di Perak, Ismail Sabri berkata ia membabitkan empat mukim iaitu daerah Hulu Perak di mukim Pengkalan Hulu; daerah Larut, Matang dan Selama (mukim Taiping); daerah Kinta (mukim Hulu Kinta meliputi Ipoh, Lahat, Chemor dan Tanjong Rambutan) dan daerah Muallim (mukim Hulu Bernam Timur).

Ismail Sabri berkata, bagi pelaksanaan PKPD di Sabah pula, ia melibatkan Kampung Idani di Semporna, Kampung Pisang di Tawau dan Kampung Getah, Kampung Getah Tengah dan Taman Kunak Jaya di Kunak.

Mengenai pelaksanaan PKPD di Sarawak yang melibatkan Kampung Boyan di Kuching, Ismail Sabri berkata KKM melaporkan berlaku peningkatan mendadak di lokaliti ini apabila sebanyak 34 kes telah direkodkan hasil daripada 171 ujian saringan dilakukan KKM.


Jangkitan baharu turun kepada 19,807 kes hari ini

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun lagi menjadi 19,807 kes berbanding Sabtu sebanyak 22,262 kes dan rekod tertinggi 23,564 kes yang dicatat Jumaat lalu.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan keseluruhan kes positif sejak wabak itu melanda negara awal tahun lalu kepada 1,555,093 kes.

Berdasarkan data dikeluarkan Kementerian Kesihatan hari ini, enam negeri menunjukkan peningkatan kes berbanding jumlah jangkitan yang dilaporkan semalam.

Kedah merekodkan 1,948 jangkitan baharu hari ini berbanding 1,880 semalam, diikuti Pulau Pinang sebanyak 1,501 kes hari ini (1,459 semalam), dan Kelantan (1,196 kes baharu, 1,039 semalam).

Kes baharu di Negeri Sembilan turut merekodkan peningkatan daripada 405 semalam kepada 508 kes hari ini, Terengganu (534 hari ini, 495 semalam, dan Perlis (54 kes hari ini, 38 semalam).


Yakin menang besar punca Tok Mat kata BN sedia terima PN

Kemenangan besar Barisan Nasional (BN) pada Pilihan Raya Negeri (PRN) Melaka semakin pasti dan itu menyebabkan Datuk Seri Mohamad Hasan membuat tawaran awal kepada kesediaan bekerjasama semula dengan Perikatan Nasional (PN).

Pengarah Pilihan Raya BN itu sangat teruja dengan kemenangan besar yang bakal menjadi milik gabungan itu pada 20 November nanti, namun adalah lebih baik sekiranya kemenangan itu dikongsi bersama dengan rakan-rakan parti peringkat kerajaan pusat.

Pendirian Mohamad itu agak bertentangan sebelum bermula penamaan calon PRN Melaka, bahkan dengan penuh yakin mengumumkan untuk bertanding kesemua 28 kerusi Dewan Undangan Negeri (DUN) secara solo tanpa perlu sebarang bantuan daripada PAS dan Bersatu.

Malah, UMNO juga mengambil langkah berani dengan meletak syarat seakan menggugut PAS supaya menggunakan lambang sendiri dan bukannya lambang PN jika mahu mengelak pertembungan tiga penjuru.

Saingan banyak penjuru seperti yang diramalkan berlaku pada PRN Melaka apabila BN, PN, Pakatan Harapan (PH) dan beberapa parti kecil lain turut masuk bertanding dengan meletak calon masing-masing.

Baharu beberapa hari bermula tempoh berkempen, nampaknya BN semakin mendapat rentak dan yakin sekurang-kurangnya 20 kerusi DUN di Melaka bakal menjadi milik mereka pada PRN kali ini.

Menurut sumber, hasil tinjauan di lapangan, majoriti pengundi teruja dengan manifesto BN dan semakin mendapat mempercayai gabungan itu untuk kembali memerintah walaupun bergaduh sesama sendiri dan menjatuhkan kerajaan yang dipimpin oleh Ketua Menteri daripada UMNO sendiri.

Menyedari kekuatan BN yang bakal menang besar, Mohamad mengambil pendirian terbuka dan membuat tawaran awal agar rakan parti, PN yang membentuk kerjasama di peringkat kerajaan pusat tidak terlepas untuk bersama-sama memerintah negeri Melaka.

“Kalau ada rakan-rakan (parti dalam PN) mahu bersama dengan kita, tiada isu pun, tetapi kita tidak mahu ada ugutan, satu keadaan di mana kerajaan, Ketua Menteri sentiasa diugut setiap hari,” katanya Mohamad semasa pelancaran manifesto BN semalam.

Untuk rekod, Mohamad semalam sudah mengumumkan salah satu janji dalam manifesto yang penting adalah untuk menambah lima lagi Ahli Dewan Undangan Negeri (ADUN) secara lantikan atas alasan supaya dapat mewujudkan kestabilan.

Bagaimanapun, pelaksanaan cadangan tersebut memerlukan pindaan Perlembagaan dan memerlukan kelulusan majoriti dua pertiga.

Oleh sebab itu, BN sudah awal-awal membuat tawaran untuk kembali bekerjasama kerana yakin kemenangan yang diperoleh pastinya melebihi dua pertiga pada PRN Melaka.

Namun, untuk kerjasama tersebut berjaya, Mohamad berkata UMNO perlu menjadi teras untuk menubuhkan kerajaan tersebut dan bukan parti lain.

“Kita terbuka dan apa yang kita mahu perlu ada parti teras (menerajui kerajaan negeri). Kalau mahu kestabilan, formulanya kena ada parti teras untuk tubuhkan kerajaan.

“Kita tidak mahu lagi dan jangan ada pihak yang cuba menggugat, kerajaan akan jatuh, rakyatlah yang susah,” katanya lagi.

Persoalan juga timbul dikalangan pemerhati politik yang seakan-akan memandang sinis terhadap tawaran untuk bekerjasama semula itu, malah ada juga yang melihat BN sudah melihat realiti sebenarbakal berlaku pada PRN nanti.

Realitinya, kempen di PRN Melaka tidak semudah disangka pada ketika peraturan ketat dikenakan kepada calon bertanding, malah ceramah besar mahupun secara berkumpulan sudah lagi tidak dibenarkan dan ia ternyata sangat sukar.

Berbeza dengan kaedah kempen sebelum ini, tidak semua parti dapat menyesuaikan diri dengan peraturan baharu ini, jentera akar umbi PH mahupun PN dan BN juga terjejas. Langkah yang kreatif dan luar kebiasaan norma sebelum ini perlu digunakan sebaiknya.

Malah, orang ramai juga sebenarnya masih risau dengan penularan Covid-19 semasa PRN Melaka dan kebimbangan tersebut juga akan mengakibatkan mereka tidak keluar mengundi.

Apabila peratusan pengundi yang keluar kecil, peluang untuk mana-mana parti memperoleh kemenangan semakin rendah dan gelanggang juga sudah menjadi sama rata.


24 kematian, 168,447 kes aktif

Sebanyak 24 kematian akibat komplikasi Covid-19 dilaporkan di seluruh negara dalam tempoh 24 jam semalam, termasuk 11 pesakit meninggal dunia sebelum sempat menerima rawatan di hospital atau kes ’brought in death’ (BID).

Kementerian Kesihatan (KKM) hari ini memaklumkan jumlah itu menjadikan kumulatif kematian di Malaysia akibat Covid-19 sejak awal 2020 lalu hingga semalam mencecah 32,149 kes, termasuk 6,504 kes BID.

Johor dan Sabah masing-masing merekodkan lima kes kematian; diikuti Selangor (empat); Kedah (tiga); masing-masing dua di Kelantan, Negeri Sembilan, serta Terengganu; dan satu kes di Perak.

Johor yang bakal berdepan Pilihan Raya Negeri (PRN) pada 12 Mac depan kini merekodkan 3,948 kes kematian, 285,227 kumulatif kes positif, 258,513 kes sembuh, 63 kluster aktif, dan 22,766 kes masih aktif.

Daripada jumlah kes aktif itu, seramai 21,220 pesakit menjalani kuarantin di rumah; 474 ditempatkan di PKRC; 1,044 dimasukkan ke hospital; dan 28 dirawat di unit rawatan rapi (ICU), dengan 20 daripadanya memerlukan alat bantuan pernafasan.

Sebelum ini, Suruhanjaya Pilihan Raya (SPR) menetapkan 12 Mac 2022 sebagai hari pembuangan undi bagi PRN Johor, manakala hari penamaan calon adalah pada 26 Februari 2022 dan hari mengundi awal pada 8 Mac 2022. PRN itu melibatkan 2,597,742 pengundi berdaftar.

Sementara itu jumlah kumulatif kes kematian di Sabah turut meningkat kepada 2,856 kes, menurut statistik Covidnow yang dikemas kini pagi ini.

Sehingga semalam, Sabah mencatat 278,295 kumulatif kes positif, dengan 245,136 pesakit telah sembuh, dan 29,001 kes masih aktif.

Daripada jumlah kes aktif itu seramai 26,280 pesakit menjalani kuarantin di rumah; 1,443 ditempatkan di PKRC; 1,243 dimasukkan ke hospital; dan 35 menerima rawatan di ICU, termasuk 20 pesakit yang memerlukan alat bantuan pernafasan.

Keseluruhannya, Selangor kekal menjadi negeri yang mencatat jumlah kematian tertinggi iaitu seramai 10,077 pesakit. Negeri itu juga mencatat 859,521 kumulatif kes positif dengan 809,415 pesakit telah sembuh, dan 40,029 kes masih aktif.

Daripada jumlah kes aktif itu, seramai 38,502 pesakit menjalani kuarantin di rumah; 445 ditempatkan di PKRC; 1,048 dimasukkan ke hospital; dan 34 dirawat di ICU dengan 23 daripadanya memerlukan alat bantuan pernafasan.

Sehingga semalam negara mencatat 3,061,550 kumulatif kes positif, dengan 2,860,954 pesakit telah sembuh, dan 168,447 kes masih aktif, meningkat 12,774 kes berbanding 155,673 yang dicatat pada Ahad.

Daripada jumlah kes aktif itu seramai 155,866 pesakit menjalani kuarantin di rumah; 5,963 ditempatkan di PKRC; 6,419 dimasukkan ke hospital; dan 199 pesakit dirawat di ICU, dengan 115 daripadanya memerlukan alat bantuan pernafasan.


Masa kecederaan: Zahid terpaksa tunduk, ‘nama besar’ naik semula

Bagi beberapa nama besar dalam UMNO yang dikatakan tidak disenaraikan sebagai calon Pilihan Raya Umum Ke-15 (PRU-15) ianya belum berakhir, selagi pengumuman rasmi belum dibuat, yang dijadualkan malam ini.

Ini kerana dalam perkembangan terbaharu, Pengerusi Barisan Nasional (BN) yang juga Presiden UMNO Datuk Seri Ahmad Zahid Hamidi, terpaksa tunduk kepada tekanan pemimpin yang tidak disenaraikan itu.

‘Ianya belum berakhir selagi tidak berakhir’ mungkin berlaku dengan beberapa nama yang kononnya berada dalam senarai penyingkiran oleh Zahid, tetapi terpaksa dimasukkannya semula.

Sumber yang rapat dengan UMNO berkata senarai akhir mungkin ‘memasukkan semula’ beberapa calon yang awalnya telah digugurkan, setelah Zahid tunduk kepada desakan pihak tertentu.

“Nama seperti Datuk Seri Shahidan Kassim mungkin dimasukkan semula,” kata sumber itu merujuk kepada tindakan penyandang kerusi Parlimen Arau berkenaan yang mengarahkan semua bilik gerakan pilihan raya di kawasan itu ditutup sejak malam tadi.

Dalam kenyataan di Facebooknya malam tadi, Shahidan menulis: “Malam ini malam kesedihan yang teramat sangat. Semua bilik gerakan BN Parlimen Arau telah ditutup dan bendera telah diturunkan. Kali pertama dalam sejarah.”

Kenyataan itu sekali gus menandakan beliau yang juga Menteri Wilayah Persekutuan dalam kerajaan sementara sekarang ini, tidak tersenarai sebagai calon.

Susulan itu, sehingga pagi tadi, petugas BN Parlimen Arau telah mula menurunkan bendera parti di kawasan mereka sebagai bantahan kerana nama Shahidan tersenarai sebagai pemimpin yang digugurkan.

Bagaimanapun, dalam perkembangan terbaharu, Shahidan memberitahu akhbar The Star bahawa kesedihannya itu disebabkan penutupan bilik gerakan yang kemudiannya dikatakan hanya untuk dua hari sahaja.

Dia juga berkata bahawa dia akan kembali ke Arau untuk membuka semula bilik gerakan itu.

“Ia tidak ditutup secara kekal, cuma saya sedih melihat ia ditutup sejak dua hari lalu, kini saya akan kembali membukanya semula.

“Bilik gerakan Arau adalah yang pertama dibuka, dan untuk menjalankannya, anda memerlukan wang. Itulah sebabnya saya rasa ia ditutup mungkin oleh beberapa pemuda yang berada di sana,” katanya.

Sementara itu, sumber lain juga memberitahu bahawa penyandang kerusi Parlimen Tenggara Datuk Seri Dr Adham Baba, yang merupakan Menteri Sains, Teknologi dan Inovasi serta Ketua UMNO Bahagian Tenggara, mungkin disenaraikan semula.

Terdahulu, senarai nama calon yang tidak terpilih telah bocor di media sosial, namun sumber itu menjelaskan ada kemungkinan Dr Adham akan tersenarai semula.

“Anda perlu tunggu sehingga pengumuman malam ini. Beberapa nama mungkin tidak digugurkan sebagaimana dalam senarai itu,” kata sumber berkenaan dipetik The Star.

Sebelum ini, senarai yang bocor itu menyatakan lima menteri, tiga timbalan menteri dan seorang veteran UMNO, tidak terpilih.

Mereka ialah Menteri Pembangunan Usahawan dan Koperasi Tan Sri Noh Omar yang juga Pengerusi Badan Perhubungan UMNO Selangor (P095 Tanjung Karang), dan Tan Sri Annuar Musa (Menteri Komunikasi dan Multimedia – P026 Ketereh).

Senarai itu juga mengandungi nama Shahidan; Datuk Seri Dr Adham Baba (Menteri Sains, Teknologi dan Inovasi – P155 Tenggara); dan Datuk Halimah Mohamed Sadique (Menteri Perpaduan Negara – P156 Kota Tinggi).

Tiga timbalan menteri pula ialah Datuk Zahidi Zainul Abidin (Komunikasi dan Multimedia – P001 Padang Besar); Datuk Mastura Mohd Yazid (Jabatan Perdana Menteri [Tugas-Tugas Khas] – P067 Kuala Kangsar); dan Datuk Seri Ismail Abdul Mutalib (Perumahan dan Kerajaan Tempatan – P086 Maran).

Dua lagi yang berada dalam senarai itu ialah Datuk Seri Tajuddin Abdul Rahman (penyandang kerusi P073 Pasir Salak); dan Datuk Seri Mohd Salim Mohd Sharif (Pengerusi Risda – P127 Jempol).


MP PKR kata rakyat sokong PN kerana ketidakadilan kerajaan campuran

Seorang Ahli Parlimen (MP) PKR, Hassan Abdul Karim menyifatkan sokongan rakyat kepada Perikatan Nasional (PN) semasa enam Pilihan Raya Negeri (PRN) minggu lalu adalah kerana ketidakadilan kerajaan campuran.

MP Pasir Gudang yang lantang mengkritik kerajaan Datuk Seri Anwar Ibrahim berkata beberapa faktor menyumbang kepada kejayaan PN mempertahankan tiga negeri dan menambah kerusi di tiga negeri semasa PRN lalu dengan menjelaskan ia bukan semata-mata disebabkan gelombang hijau.

Katanya, rakyat di tiga negeri itu termasuk Perlis merasa terpinggir kerana pembangunan ekonomi, industri dan pertanian yang masih jauh ketinggalan berbanding negeri lain seperti di Pantai Barat atau Selatan semenanjung.

Beliau berkata, sentimen kebencian terhadap kerajaan Pusat itu semakin menebal apabila empat negeri yang majoritinya orang Melayu itu masih dibelenggu serta mencatatkan kadar kemiskinan tertinggi.

“Satu contoh konkrit sebagai fakta, bukan tohmahan melulu adalah melalui PETRONAS, kerajaan Pusat telah mendapat hasil minyak petroleum dari perut bumi dan laut Kelantan, berbilion ringgit selama ini tetapi hak rakyat Kelantan untuk mendapatkan royalti minyak telah dinafikan.

“Rakyat Kelantan melalui kerajaan negerinya terpaksa menuntut hak royalti minyak mereka hingga ke mahkamah. Bertahun-tahun berjuang di mahkamah tetapi sehingga kini hak rakyat Kelantan itu dinafikan.

“Sentimen antikerajaan Pusat yang menzalimi Kelantan sejak berpuluh tahun ini telah menebalkan keyakinan rakyat negeri itu bahawa kerajaan Pusat tidak adil kepada rakyat Kelantan,” katanya dalam kenyataan.

Mengulas lanjut, Hassan berkata, keadaan dan sentimen itu bukanlah baharu berlaku di bawah kepimpinan Anwar, namun sejak Barisan Nasional (BN) dan UMNO memerintah negara lebih 60 tahun lalu yang menganaktirikan negeri terutama Kelantan dan Terengganu.

Katanya, satu lagi contoh ketidakadilan kerajaan Pusat apabila tidak memberi peruntukan sama rata di semua Parlimen termasuk kawasan diwakili pembangkang, sekali gus tidak menghormati pilihan rakyat.

“Rakyat telah memilih ahli Parlimen mereka melalui peti undi secara demokrasi dalam pilihan raya. Ketika mengundi, rakyat tidak tahu lagi calon yang mereka undi itu nanti jadi ahli Parlimen kerajaan atau pembangkang. Jadi rakyat tidak patut dihukum (dengan tidak memberi peruntukan) jika ahli Parlimen kawasan itu jadi ahli Parlimen pembangkang.

“Sebab itu UMNO kini pupus di Terengganu, Kelantan, Perlis dan Kedah. PKR serta Amanah dalam PH yang bersekutu dengan UMNO turut mengalami nasib yang sama juga seperti calon UMNO di negeri Melayu Islam yang miskin dan mundur itu,” katanya.

Hassan berkata, Pakatan Harapan (PH)-UMNO tidak berjaya menakluk negeri terbabit walaupun berkempen dan melakukan propaganda menggunakan media massa termasuk akhbar arus perdana dan televisyen swasta.

“Di tambah dengan taburan peruntukan wang ringgit serta projek bernilai berbilion-bilion ringgit di tengah-tengah waktu berkempen yang jelas salah dari segi etika dan moral amalan pilihan raya demokrasi, walaupun dibenarkan Suruhanjaya Pilihan Raya (SPRM) dan undang-undang.

“Perlu tanya diri sendiri kenapa rakyat Melayu Islam di negeri-negeri jajaran timur dan utara itu tetap menolak PH-BN,” katanya.


Masuk bertanding PRU-15, rakyat percaya Zahid jadi PM bukan Ismail Sabri

Minggu lepas sebuah portal berita mengeluarkan satu artikel berbahasa Melayu memetik sumber kononnya Datuk Seri Ahmad Zahid Hamidi akan menarik diri daripada bertanding pada Pilihan Raya Umum Ke-15 (PRU-15).

Mustahil Zahid seorang Presiden UMNO yang berkuasa menandatangani watikah calon akan menarik diri daripada bertanding PRU-15, tidak faham mengapa secara tiba-tiba tidak ada angin ribut laporan media itu mendakwa anak murid Datuk Seri Anwar Ibrahim itu menarik diri.

Tidak masuk akal juga Zahid selepas berjaya mendesak Naib Presidennya, Datuk Seri Ismail Sabri Yaakob membubarkan Parlimen awal bagi PRU-15 diadakan secara tiba-tiba menarik brek dan tidak bertanding kerana perlawanan kali ini ibarat hidup mati buat dirinya kerana jika kalah sudah pasti bahana lebih besar akan dihadapinya.

Zahid juga menjawab sebelum ini susulan laporan berbentuk spekulasi tersebut dengan menjelaskan setakat ini masih tidak ada niat untuk menarik diri bertanding pada PRU-15, ia sekaligus mematikan khabar angin yang cuba dimainkan oleh musuh dalam partinya sendiri.

Menurut laporan tersebut, niat untuk Zahid menarik diri itu bertujuan bagi memastikan UMNO dan Barisan Nasional (BN) menang selesa pada PRU-15 kerana jika beliau bertanding dijangkakan sokongan rakyat akan merosot.

Faktor sokongan rakyat akan merosot adalah disebabkan Zahid terpalit dengan kes mahkamah dan kenyataannya sebelum ini semasa Perhimpunan MIC sebelum ini memberi imejk buruk kepada UMNO.

Kenyataan Zahid itu tular dan dijadikan modal politik oleh musuhnya kerana ia secara tidak langsung menunjukkan langkah mendesak mengadakan PRU-15 lebih awal adalah disebabkan masing-masing mahu melepaskan diri daripada kes mahkamah dan jenayah dihadapi pemimpin atasan parti itu.

Malah, laporan dalaman pihak atasan juga mendapati sokongan rakyat kepada UMNO dan BN merosot mendadak selepas kenyataan Zahid tersebut, jadi tekanan mula dirasai jentera parti ekoran kenyataan kontroversi tersebut.

Terdapat juga pemimpin UMNO yang mempertikaikan kenyataan Zahid tersebut yang dikeluarkan ketika PRU-15 bakal bermula tidak lama lagi.

Selain itu, kenyataan Zahid yang dilihat mendahului Ismail Sabri sebagai calon Perdana Menteri bagi BN dilihat seakan-akan cuba menunjukkan kuasa yang dipegang oleh Pengerusi BN tersebut.

Untuk rekod, walaupun Ismail Sabri sekarang masih PM kerajaan sementara, namun kuasa untuk menentukan calon dan menandatangani watikah masih berada pada tangan Zahid. Itu antara satu lagi alasan tidak munasabah kononnya Zahid bakal berundur dan memberi laluan kepada calon lain untuk bertanding pada PRU-15 kali ini.

Lebih menarik, spekulasi mengatakan Zahid akan menarik diri daripada bertanding itu sengaja dikeluarkan oleh media selepas hampir semua UMNO Bahagian mengeluarkan usul menyatakan sokongan kepada Ismail Sabri sebagai calon PM jika menang PRU-15 nanti.

Semasa mesyuarat UMNO Bahagian minggu lepas, kebanyakkan ketetapan dan usul diputuskan adalah mengekalkan Ismail Sabri sebagai ‘poster boy’ BN dan juga kekal sebagai calon PM.

Perkembangan tersebut sudah pastinya menyebabkan Zahid kurang senang kerana ia juga menunjukkan secara jelas akar umbi UMNO sudah tidak lagi menyokong Presiden mereka itu atau dalam erti kata lain hilang kepercayaan.

Walaupun Zahid sebelum ini berjaya mengadakan himpunan raksasa dengan penyokong UMNO dikerah untuk menghadirinya bagi mendesak Parlimen dibubarkan lebih awal, namun keputusan semasa Mesyuarat Bahagian baru-baru ini sebaliknya yang berlaku apabila tidak ada satu pun bahagian mencalonkannya sebagai PM Ke-10.

Keputusan dibuat oleh UMNO Bahagian itu juga sebenarnya ada referendum akar umbi menolak Zahid sebagai calon PM-10, sedar atau tidak sedar, Zahid sebenarnya sudah masuk perangkap diri sendiri kerana mendesak PRU-15 disegerakan tahun ini juga.

Zahid mungkin menyangkakan semasa Mesyuarat Bahagian berlangsung, sekurang-kurangnya terdapat satu atau dua bahagian yang mencalonkan namanya sebagai PM-10, namun sebaliknya kecewa apabila tidak ada satu yang memetik namanya untuk diangkat sebagai ketua kerajaan nanti.

Perkara yang patut dibimbangkan Zahid sebenarnya selepas PRU-15 kerana jika UMNO-BN berjaya menang dengan bergaya, sudah pasti pengaruhnya dikalangan akar umbi juga akan bakal berdepan defisit.

Sudah pastinya kredit akan diberikan kepada Ismail Sabri kerana berjaya mengemudi parti dengan baik sehingga berjaya mendapat sokongan rakyat.

Namun, selagi Zahid masih mengekalkan hasratnya untuk bertanding, selagi itu juga rakyat mempercayai calon PM-10 selepas ini adalah Ahli Parlimen Bagan Datuk itu dan bukannya Ahli Parlimen Bera.

Jika rakyat mempercayai Zahid bakal menjadi PM-10, ia sebenarnya juga berisiko kepada UMNO-BN kerana ia mungkin akan menyebabkan rakyat tidak menyokong dan mengundi dacing pada PRU-15 nanti.

Oleh sebab itu, tidak hairan terdapat gerakan dalam UMNO sendiri yang mahu Zahid menarik diri daripada bertanding bagi memastikan UMNO-BN mendapat kemenangan yang selesa sekurang-kurangnya dua pertiga majoriti.


7,478 kes hari ini rekod baharu

Kementerian Kesihatan Malaysia (KKM) hari ini melaporkan 7,478 kes baharu positif Covid-19 direkodkan dalam tempoh 24 jam lalu dengan Selangor menyumbang kes tertinggi membabitkan 2,455 kes.

Jumlah ini adalah yang tertinggi baharu berbanding 7,289 yang dicatatkan semalam, sekali gus menjadikan jumlah kumulatif kepada 533,367 kes, kata Ketua Pengarah Kesihatan, Tan Sri Dr Noor Hisham Abdullah dalam satu kenyataan hari ini.

Pecahan kes mengikut negeri dan kumulatif hari ini adalah seperti berikut:

Selangor – 2,455 (174,775)
Sabah – 229 (61,057)
Johor – 587 (55,682)
WPKL – 760 (55,471)
Sarawak – 640 (43,966)
Pulau Pinang – 420 (26,919)
Kelantan – 547 (23,969)
Negeri Sembilan – 370 (23,813)
Perak – 264 (19,262)
Kedah – 542 (16,570)
Melaka – 230 (10,578)
Pahang – 171 (8,411)
Terengganu – 177 (7,675)
WP Labuan – 49 (2,994)
WP Putrajaya – 29 (1,766)
Perlis – 8 (459)

BERITA LANJUT MENYUSUL


MB Kedah ungkit sejarah Pulau Pinang dipajak

Menteri Besar Kedah Muhamad Sanusi Md Nor mengungkit fakta sejarah berhubung status negeri Pulau Pinang yang dipajak dan tidak wajar mempersoalkan projek mega yang sedang dirancang untuk dibangunkan di negeri tersebut.

Sanusi membidas pentadbiran kerajaan Pulau Pinang dipimpin DAP tersebut yang dilihat kurang senang dengan beberapa projek mega dirancang kerajaan negeri Kedah yang bakal memberi saingan kepada negeri jiran itu.

“Pulau Pinang bukan negeri yang wujud dengan sendirinya, dalam sejarah Malaysia ada dimaklumkan bahawa Pulau Pinang adalah negeri yang dipajak dari Kedah.

“Jangan pula kita pajak tanah orang, kemudian kita marah pula kepada tuan tanah yang kita pajak itu. Itu tidak patut,” katanya di Dewan Undangan Negeri (DUN) hari ini.

Terdahulu, Sanusi ditanya ADUN Sungai Limau (PAS) Mohd Azam Abd Samat (PAS-Sungai Limau) yang ingin mengetahui mengenai strategi kerajaan negeri dalam menangani rasa cemburu negeri jiran susulan pengumuman beberapa projek berimpak tinggi.

Tegasnya lagi, sejarah bahawa Pulau Pinang adalah negeri yang dipajak dari Kedah perlu sentiasa diingat dengan Pulau Pinang tidak sepatutnya masuk campur dan menegur urusan pentadbiran kerajaan negeri.

Sanusi berkata, bagaimanapun sebagai jiran yang baik, kerajaan negeri memberi jaminan Pulau Pinang akan sentiasa berada dalam keadaan aman dan tidak perlu bersaing dengan Kedah.

Jelasnya, sebagai contoh projek pembinaan Lapangan Terbang Kulim (KXP) dibina dengan tujuan menjadi pelengkap kepada Lapangan Terbang Antarabangsa Pulau Pinang (LTAPP).

“Semua pihak mengetahui usaha untuk menaik taraf LTAPP tidak dapat dibuat sepenuhnya kerana faktor kekangan tanah yang dialaminya. Jadi KXP ini akan menjadi pelengkap kepada LTAPP dan bukannya pesaing kepada Pulau Pinang.

“Disebabkan itu, kita akan kekal berbuat kebaikan supaya negeri jiran berasa selamat kerana di dalam Islam, inilah yang dianjurkan kepada umatnya,” katanya.

Terdahulu, Sanusi menjawab soalan lisan Mohd Azam yang bertanya mengenai status projek berimpak tinggi Kedah iaitu KXP, Bandar Getah Kedah (KRC), Taman Teknologi dan Sains Kedah dan Hab Logistik, Pengeluaran dan Aeroangkasa Sidam (SLAM).

Beliau berkata, kesemua projek berimpak tinggi itu akan membawa perubahan besar kepada Kedah selain berupaya mengubah landskap ekonomi negeri secara lebih meluas.


Ringgit dibuka tinggi sedikit berbanding semalam berbanding dolar

Nilai ringgit kembali tinggi berbanding dolar AS pada sesi pembukaan urus niaga pagi ini selepas mencatatkan penurunan selama lima hari.

Namun begitu, sentimen di pasaran tukaran asing masih tidak menentu disebabkan oleh kenaikan kadar faedah Amerika Syarikat dan krisis tenaga Eropah, kata seorang peniaga, menurut laporan Bernama.

Pada jam 9 pagi, mata wang tempatan menambah nilai kepada 4.6250/6290 berbanding dolar AS daripada penutupan semalam 4.6285/6310.

Walau bagaimanapun, peniaga ActivTrades Dyogenes Rodrigues Diniz memberi amaran bahawa dolar AS dijangka meneruskan kenaikan berterusan berbanding ringgit, dan pada masa yang sama, keadaan turun naik pasaran yang melampau boleh memberi kesan tempias dan menjejaskan pasaran dengan ketara.

Sementara itu, ringgit diniagakan rendah berbanding kumpulan mata wang utama yang lain.

Mata wang tempatan menyusut nilai berbanding euro kepada 4.4812/4850 daripada 4.4184/4208 semalam, lega berbanding pound Britain kepada 4.9978/5.0021 daripada penutupan Rabu pada paras 4.9409/9436 dan lemah berbanding dolar Singapura kepada 3.2187/2220 daripada 3.1954/1975.

Ringgit turut merosot berbanding yen Jepun kepada 3.2058/2088 daripada 3.1974/1993 sebelumnya.


Sultan Selangor benarkan Bon Odori diteruskan: Pengarah JAIS

Sultan Selangor Sultan Sharafuddin Idris Shah menitahkan Jabatan Agama Islam Selangor (JAIS) tidak mengambil pendirian dan sikap menyekat program Bon Odori yang akan diadakan pada 16 Julai depan.

Pengarah JAIS Datuk Mohd Shahzihan Ahmad dalam kenyataan hari ini berkata baginda juga menitahkan jabatan itu tidak menghalang mana-mana individu untuk menghadirinya.

Menurutnya beliau telah dititahkan menghadap Sultan Selangor petang tadi bagi membincangkan acara yang akan diadakan di Kompleks Sukan Negara Shah Alam (Panasonic).

Sehubungan itu, baginda juga menitahkan pegawai JAIS dan Majlis Bandaraya Shah Alam (MBSA) supaya hadir pada acara tersebut bagi melihat sendiri apa yang berlaku di dalam program berkenaan, katanya.

Shahzihan berkata Sultan Selangor juga tidak berkenan apa-apa keputusan atau ketetapan berhubung perkara itu dirumuskan secara tergesa-gesa tanpa kajian dan penelitian mendalam.

“Baginda berpendirian banyak budaya mempunyai kaitan dengan agama, tetapi tidak semestinya agama ada di dalam budaya.

“Baginda juga bertegas bahawa mengamalkan sesuatu perkara adalah berbeza dengan perbuatan melihat.

“Baginda juga tidak bimbang, jika akidah umat Islam kuat dan benar, ia akan mengetepikan sebarang iktikad dan amalan yang bertentangan dengan akidah Ahli Sunnah Wal Jamaah,” katanya.

Menurut Shahzihan, Sultan Selangor sendiri pernah hadir di majlis tersebut beberapa tahun lalu dan tidak melihat sebarang perkara yang boleh merosakkan akidah umat Islam.

Semalam, Mufti Pulau Pinang Datuk Seri Wan Salim Wan Mohd Noor mengingatkan bahawa festival Bon Odori boleh menjerumuskan umat Islam kepada pelaksanaan amalan syirik jika mereka mengambil bahagian.

Sehubungan itu, beliau menasihatkan umat Islam supaya tidak mengambil bahagian dalam festival terbabit.

“Umat Islam dinasihatkan supaya sentiasa memelihara kesucian akidah Islam mereka dengan mengelak daripada terlibat dalam perayaan seperti itu.

“Memandangkan perayaan itu dikaitkan dengan mengingati roh atau roh nenek moyang dikhuatiri boleh membawa kepada syirik. Umat Islam hendaklah sentiasa memelihara kesucian akidah Islamnya.

“Mengingati roh nenek moyang dengan menari, menyembah roh dan lain-lain adalah tidak digalakkan dalam Islam, malah dikhuatiri akan terjerumus ke dalam dosa syirik kepada Allah,” kata Wan Salim.


Tak perlu beritahu umum isu disiplin Khairuddin, kata Hadi Awang

PAS tidak perlu memaklumkan kepada umum berhubung pengguguran Datuk Dr Mohd Khairuddin Aman Razali sebagai Ahli Jawatankuasa (AJK) PAS Pusat, sebagaimana diminta Ahli Parlimen Bachok Nik Mohamad Abduh Nik Abdul Aziz.

Presiden PAS, Tan Sri Abdul Hadi Awang, berkata isu berkenaan adalah perkara dalaman parti dan tindakan diambil itu hasil persetujuan jawatankuasa disiplin.

Pengguguran disebabkan masalah disiplin, tidak perlu diperjelaskan kepada umum, tegas Abdul Hadi ketika ditemui selepas menyampaikan kuliah di Masjid Rusila Marang hari ini sebagaimana dilapor BHOnline.

Tiga hari lalu, Nik Abduh yang juga bekas AJK PAS Pusat, menggesa partinya memberikan penjelasan kepada umum sebab sahabat baiknya Khairuddin, digugurkan sebagai AJK, jika disiplin menjadi puncanya.

Nik Abduh menyifatkan Khairuddin seorang pemimpin PAS yang amat kuat menyokong usaha-usaha bagi memulihkan hubungan PAS dan UMNO dalam Muafakat Nasional (MN) yang semakin suram.

Membuat andaian menggunakan buah yang masak akan gugur sendiri atau ditiup angin, beliau juga membayangkan Khairuddin ‘gugur’ kerana ada yang ‘menjatuhkannya’. Berita berkaitan

Abdul Hadi bagaimanapun enggan mengulas secara terperinci berhubung masalah disiplin Ahli Parlimen Kuala Nerus itu.

“(Apa yang berlaku), itu disiplin perkara dalaman parti untuk ahli-ahli parti sahaja dan sehingga ini, saya mendapat maklumat daripada akar umbi (bahawa) 99.9 peratus berpuas hati (setuju dengan pengguguran itu),” katanya

Ketika ditanya sama ada pengguguran itu berkaitan dengan MN, Ahli Parlimen Marang itu menegaskan ia hanya berkaitan disiplin Mohd Khairuddin.

“Dia belum dipecat (tetapi) digugurkan sahaja sebelum pada itu sudah ada nasihat sudah ada tindakan awal kemudian gugur daripada AJK Pusat.

“Mengenai pengganti pula, itu akan dilihat bila-bila ada keperluan(dan) setakat ini,parti berjalan macam biasa,” katanya.

Abdul Hadi berkata tiada perpecahan yang berlaku di dalam parti susulan pengguguran bekas Menteri Perusahaan, Perladangan dan Komoditi itu.

“Tiada perpecahan, kita telah mengalami lebih besar daripada itu yang tubuh PAN (Parti Amanah Negara) anjuran DAP dan PKR tubuh PAN dapat menarik sebahagian besar PAS.

“(Tetapi) ia tidak terjejas bahkan krisis Kelantan pada 1979, ramai-ramai letak jawatan PAS (tetapi PAS) tak terjejas bangkit semula dan tawan balik Kelantan,” katanya.


Kabinet setuju secara prinsip tiga perkara reformasi Parlimen

Jemaah Menteri pada 1 Jun telah bersetuju secara prinsip dengan tiga perkara dalam cadangan reformasi Parlimen, kata Menteri di Jabatan Perdana Menteri (Undang-Undang dan Parlimen) Datuk Seri Dr Wan Junaidi Tuanku Jaafar.

Ia melibatkan penggubalan Akta Perkhidmatan Parlimen, pindaan Akta Majlis Parlimen (Keistimewaan dan Kuasa) 1952 (Akta 347) dan draf Kod Etika Ahli-ahli Parlimen, katanya dalam satu kenyataan hari ini, lapor Bernama.

Mengenai penggubalan Akta Perkhidmatan Parlimen, Wan Junaidi berkata ia mengambil kira penubuhan Suruhanjaya Perkhidmatan Parlimen yang merupakan sebahagian daripada pengurusan Parlimen yang mempunyai kuasa autonomi untuk menentukan dasar dan tadbir urus Parlimen Malaysia.

Antara yang akan diteliti termasuklah cadangan mewujudkan Skim Perkhidmatan Parlimen, serta sumber kewangan dan bajet tahunan yang diperoleh Parlimen daripada Kumpulan Wang Disatukan yang dikawal selia oleh Suruhanjaya Parlimen sendiri selaras dengan prinsip pengasingan kuasa.

Menurut Wan Junaidi, Akta Perkhidmatan Parlimen 1963 telah dimansuhkan melalui Akta Perlembagaan (Pindaan) 1992 [Akta A837] berkuat kuasa pada 20 Nov 1993, iaitu pemansuhannya adalah bagi memenuhi keperluan ketika itu untuk membuka perkhidmatan Parlimen yang tertutup kepada perkhidmatan awam Persekutuan.

Wan Junaidi dalam pada itu berkata pindaan ke atas Akta Majlis Parlimen (Keistimewaan dan Kuasa) 1952 [Akta 347] dilihat penting supaya akta tersebut lebih relevan dan memberi impak yang sesuai dengan keadaan semasa.

Menurutnya, akta itu telah digubal pada 1952 sebagai House of Parliament (Privileges and Powers) Ordinance 1952 dan dipinda pada 1953 sebelum dikuatkuasakan tahun tersebut, manakala pada 1988, satu semakan dibuat untuk menukar Ordinan tersebut menjadi Akta 347 sekarang ini.

“Selain daripada itu tidak ada pindaan pernah dibuat semenjak 1953,” katanya.

Akta 347 itu merupakan akta berhubungan dengan kuasa dan keistimewaan Majlis Parlimen, kebebasan bercakap dan berbahas dalam prosiding Majlis itu dan perlindungan kepada orang yang diambil khidmat dalam penyiaran kertas-kertas Majlis itu.

Wan Junaidi berkata pindaan kepada akta itu akan mengandungi peruntukan larangan kepada Ahli Parlimen yang telah dituduh di mahkamah digantung daripada menghadiri aktiviti majlis.

“Ini masih diperhalusi untuk menyesuaikan dengan perkembangan dan peraturan Dewan Rakyat sedia ada,” katanya.

Wan Junaidi berkata beliau mencadangkan agar satu Kod Etika Ahli-ahli Parlimen disediakan, yang berbeza daripada apa yang diperuntukkan dalam Peraturan-Peraturan Majlis Parlimen.

Kod etika itu, katanya akan menggariskan tatatertib yang lebih terperinci berhubung sikap Ahli Parlimen semasa di dalam dan di luar dewan sebagaimana yang dilaksanakan di beberapa negara lain.

“Cadangan untuk memperkenalkan Kod Etika ini adalah selaras dengan apa yang dilaksanakan di negara lain termasuk India dan New Zealand,” katanya.

Lanjutan daripada keputusan Jemaah Menteri itu, Wan Junaidi berkata beliau telah memohon Yang Dipertua Dewan Negara dan Dewan Rakyat untuk mengadakan persidangan jawatankuasa yang dipengerusikan mereka supaya memutuskan rangka kerja serta libat urus dengan pemegang taruh berhubung undang-undang terlibat.


OKU boleh salur maklumat rasuah menerusi platform dibangunkan SPRM

Suruhanjaya Pencegahan Rasuah Malaysia (SPRM) akan membangunkan satu platform atau mekanisme yang sistematik seawal bulan hadapan, bagi memudahkan komuniti Orang Kurang Upaya (OKU) pendengaran menyalurkan maklumat berkaitan isu rasuah kepada agensi itu.

Timbalan Ketua Pesuruhjaya (Pencegahan) SPRM Datuk Seri Norazlan Mohd Razali berkata platform yang berbentuk digital itu, akan dibangunkan oleh pasukan dalaman SPRM dengan kerjasama Persekutuan Orang Pekak Malaysia (MFD), lapor Bernama.

“Platform ini juga boleh dimanfaatkan untuk kami memberikan penerangan mengenai jenayah rasuah, untuk dijadikan panduan kepada komuniti OKU pendengaran dalam mengetahui dan memahami apakah jenis-jenis dan sifat-sifat kesalahan rasuah tersebut.

“Selain daripada itu, platform ini juga turut membolehkan kami memberikan pemakluman dari semasa ke semasa mengenai inisiatif-inisiatif pencegahan rasuah yang dibuat oleh kerajaan dan SPRM, untuk disebarluaskan lagi kepada keluarga dan rakan-rakan yang lain,” katanya dalam sidang akhbar selepas Majlis Penutup Program Antirasuah Bersama Komuniti Orang Pekak, di sini hari ini.

Turut hadir Presiden Persatuan OKU Sentral Senator Datuk Ras Adiba Radzi dan Presiden MFD Mohamad Sazali Shaari.

Mengulas lanjut, Norazlan berkata platform itu adalah langkah pertama SPRM dengan komuniti OKU yang dimulai dengan golongan OKU pendengaran dan ia akan dipanjangkan kepada komuniti OKU lain pada masa hadapan.

“Sebelum ini tidak ada platform rasmi atau berstruktur, dan ini mungkin menyukarkan komuniti OKU pendengaran untuk mendapatkan pemakluman lanjut berkaitan isu-isu rasuah.

“Dengan adanya jambatan perhubungan melalui kerangka ini kami mengharapkan lebih banyak interaksi antara kami dan golongan OKU pendengaran bukan hanya setakat aduan atau maklumat, tapi apa-apa isu berkaitan rasuah supaya golongan ini lebih jelas mengenai apa dimaksudkan dengan rasuah,” katanya.

Norazlan berkata tahap kepekaan mengenai rasuah dalam kalangan komuniti OKU bertambah baik, namun ada beberapa perkara yang mereka mungkin tidak berapa jelas mengenai sifat-sifat dan kesalahan rasuah itu sendiri.

“Apa maksud rasuah, adakah menerima barangan itu rasuah, adakah salah guna kuasa itu satu daripada rasuah.

“Ini kami cuba terapkan melalui pendekatan kami supaya semua akan lebih jelas dan akhirnya apabila sesuatu sifat rasuah itu berlaku, maka golongan OKU ini boleh dengan cepat melaporkan kepada kami, supaya kami dapat ambil tindakan dengan segera supaya dapat mengurangkan atau menghalang ketirisan-ketirisan daripada berlaku, terutama melibatkan dana diberi kerajaan atau mana-mana organisasi untuk kegunaan komuniti pekak atau OKU yang lain,” katanya.

Mengenai kerahsiaan maklumat atau aduan tentang rasuah yang akan disalurkan menerusi platform itu, Norazlan berkata pihaknya memberi jaminan maklumat itu dirahsiakan berdasarkan ruang litup undang-undang.

“Kita akan masukkan elemen-elemen kerahsiaan dalam (platform) itu, yang dalam lingkungan litup undang-undang supaya kerahsiaan terjamin dan pemberi maklumat kerahsiaan identitinya juga terjamin,” katanya.


Timur Indonesia dilanda gempa bumi 5.2 skala Richter

Gempa bumi berukuran 5.2 pada skala Richter menggegarkan wilayah timur Indonesia, Papua pada Ahad, menurut agensi meteorologi, klimatologi dan geofizik negara itu.

Gempa bumi berlaku pada 13.51 tengah hari waktu tempatan dengan pusat gempa pada 18 kilometer timur laut daerah Waropen pada kedalaman 48 km, menurut agensi itu menurut laporan Bernama.

Gegaran itu bagaimanapun tidak berpotensi mencetuskan tsunami, lapor Xinhua.


Syed Saddiq dihadapkan ke mahkamah, perkara yang anda perlu tahu

Kontroversi kes melibatkan Menteri Belia dan Sukan Syed Saddiq Syed Abdul Rahman tercetus pada Mac 2020, ia bermula dengan satu laporan polis dibuat beliau sendiri berhubung kehilangan wang di rumahnya.

Ahli Parlimen Muar tersebut merupakan Ketua Armada, sayap pemuda dalam BERSATU sebelum digugurkan keahlian kerana keengganan duduk di bangku kerajaan malah duduk di bangku pembangkang ketika persidangan Dewan Rakyat pada 18 Mei.

Syed Saddiq akan dihadapkan di Mahkamah Sesyen Rasuah Jalan Duta, Kuala Lumpur pagi esok.

Laporan polis dibuat oleh Syed Saddiq (SS) di Balai Polis Sg. Way, Petaling Jaya pada jam 8.42 malam, 29 Mac 2020.

Dalam laporan tersebut menyatakan beliau menyedari duit telah dicuri/hilang/berkurangan anggaran sebanyak RM250,000.00 daripada peti besi dalam rumah tersebut pada jam lebih kurang 7.00 petang 28 Mac 2020.

Tiada kesan umpil dan keadaan rumah/bilik kemas.

Ada kod rahsia peti besi dan orang tertentu saja tahu simpan di mana.

Kali terakhir Syed Saddiq buka peti tersebut adalah pada 13 atau 14 Mac 2020.

Syed Saddiq mendakwa wang tersebut adalah milik peribadi beliau dan ibu bapanya, ia selepas timbul kontroversi berhubung bagaimana sejumlah wang sebanyak itu disimpan di dalam rumahnya.

Syed Saddiq berkata, mereka membuat laporan polis berkenaan kehilangan wang itu yang mana RM90,000 adalah miliknya; RM50,000 (ibunya) dan RM70,000 (bapanya).

“Majoriti wang itu dikeluarkan bagi tujuan pengubahsuaian rumah yang kami miliki bersama dan juga untuk tujuan peribadi.

“Sampai sekarang saya tidak memiliki sebuah rumah. Dengan itu saya Abuyah (bapa) dan Mama mengambil keputusan membeli rumah bersama,” katanya menurut laporan portal Berita Harian.

Beberapa bulan selepas siasatan, Suruhanjaya Pencegahan Rasuah Malaysia (SPRM) merampas wang tunai RM600,000 dari rumah dua ahli Armada, ia dipercayai milik parti berkenaan.

Selain itu, SPRM turut merampas sebuah kereta bernilai RM100,000 milik pihak ketiga.

Pengarah Siasatan SPRM Datuk Norazlan Mohd Razali berkata, kedua-dua ahli Armada itu disoal siasat pada 5 Jun lalu berhubung laporan dibuat oleh Syed Saddiq berhubung kehilangan RM250,000 dari peti simpanan di rumahnya.

“Hasil soal siasat, kami pergi ke rumah kedua-dua ahli (Armada) berkenaan di dua lokasi berasingan di Kuala Lumpur.

“Pemeriksaan dilakukan menemui wang tunai berjumlah RM600,000 di dua lokasi terbabit,” katanya dalam kenyataan.

Syed Saddiq dipanggil SPRM bagi membantu siasatan kes yang sedang disiasat agensi berkenaan, ia berhubung laporan polis yang dibuatnya melibatkan kehilangan wang berjumlah RM250,000 yang disimpan di kediamannya, Petaling Jaya pada 28 Mac lalu.

Syed Saddiq ketika itu berkata tiada apa-apa untuk disembunyikan dan berterima kasih atas komitmen pegawai SPRM sepanjang diambil keterangan.

“Terima kasih para pegawai SPRM yang bertugas lebih masa hari ini (semalam) atas layanan yang baik dan profesional (sepanjang siasatan).

“Sekali lagi, saya tak ada nak sembunyikan apa apa. Berani kerana benar,” katanya dipetik media.


Kes rasuah VLN, ratusan penyokong Zahid bersolidariti di mahkamah

Ratusan penyokong setia Datuk Seri Ahmad Zahid Hamidi berhimpun di luar Mahkamah Tinggi Shah Alam pagi ini bagi memberi sokongan kepadanya yang akan mendengar keputusan sama ada perlu membela diri atau dibebaskan dalam kes rasuah Visa Luar Negara (VLN).

Presiden UMNO itu tiba dengan kereta jenis Vellfire putih turun di depan mahkamah bagi meraikan ratusan penyokongnya dan bersalaman dengan mereka yang teruja melihat pemimpin nombor satu parti dan bakal Perdana Menteri itu.

Laporan media melaporkan penyokong Zahid tiba seawal jam 7.45 pagi sebelum dua buah bas, difahamkan dari Kuala Nerus, Terengganu tiba kira-kira jam 8.15 pagi tadi.

Penyokong yang majoritinya memakai baju berwarna putih turut membawa sepanduk dengan tulisan “Solidariti 4 AZH” dan memegangnya sepanjang berada di pekarangan mahkamah.

Sejak dari tadi juga penyokong melaungkan “Hidup Presiden” dan beberapa kata semangat lain.

Anggota polis juga dilihat berkawal di hadapan bangunan mahkamah dan setakat ini, keadaan tenang tanpa ada sebarang provokasi daripada penyokong.

Keputusan sama ada Zahid akan dibebaskan atau diperintah membela diri terhadap 40 pertuduhan rasuah berhubung sistem VLN akan diketahui hari ini.

Hakim Mahkamah Tinggi, Datuk Mohd Yazid Mustafa dijadual menyampaikan keputusan di akhir kes pendakwaan itu pada 9 pagi.

Sekiranya keputusan mahkamah memihak kepada pihak pendakwaan yang berpendapat wujud prima facie terhadap Zahid, maka beliau akan dipanggil untuk membela diri manakala jika sebaliknya, bekas Timbalan Perdana Menteri itu akan dilepas dan dibebaskan.

Pasukan pendakwaan diwakili Timbalan Pendakwa Raya, Datuk Raja Rozela Raja Toran, Datuk Wan Shaharuddin Wan Ladin, Abdul Malik Ayob, Zander Lim Wai Keong dan B Thavani manakala Zahid diwakili peguam Datuk Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Pada 11 Ogos, pihak pendakwaan menutup kesnya selepas memanggil 18 saksi untuk memberi keterangan dalam perbicaraan yang bermula pada 24 Mei 2021 dan pihak pendakwaan serta pembelaan selesai berhujah pada 7 September lalu.


Taliban isytihar perang tamat, Presiden Afghanistan lari keluar negara

Taliban mengisytiharkan perang di Afghanistan tamat setelah pejuangnya berjaya menawan ibu negara, Kabul, sementara Presiden Ashraf Ghani melarikan diri ke luar negara.

Ketika pejuang Taliban memasuki jalan-jalan di Kabul hari ini, ribuan rakyat Afghanistan menyerbu Lapangan Terbang Kabul untuk melarikan diri daripada kumpulan Taliban yang diketahui umum mengenakan peraturan yang keras.

Menerusi klip video yang tular di media sosial, ramai rakyat Afghanistan dilihat memanjat pesawat tentera Amerika Syarikat (AS) yang sedang bergerak untuk meninggalkan lapangan terbang itu.

Pegawai kanan tentera AS memberitahu dalam keadaan panik ketika pesawat hendak berlepas tujuh rakyat Afghanistan terbunuh, termasuk beberapa individu yang jatuh setelah pesawat itu berada di udara.

Ketika sidang khas Majlis Keselamatan Pertubuhan Bangsa-Bangsa Bersatu (PBB), Setiausaha Agung PBB Antonio Guterres menggesa Taliban usaha melindungi nyawa manusia dan membenarkan sesiapa sahaja yang hendak meninggalkan negara itu.

Sementara itu, beberapa negara turut membantu mengeluarkan rakyat mereka serta penduduk Afghanistan yang hendak meninggalkan negara itu menggunakan pesawat mereka.

Stesen penyiaran TRT Haber melaporkan Turki membawa keluar rakyatnya dan warga Kabul seramai 324 individu menggunakan penerbangan Turkish Airlines ke Istanbul.

Uzbekistan pula melaporkan ratusan anggota tentera Afghanistan menyeberangi sempadannya sejak dua hari lalu.

Ratusan askar Afghanistan melarikan diri ke Uzbekistan menggunakan 22 pesawat tentera dan 24 helikopter, selain ada ratusan lagi yang berjalan kaki, kata pihak berkuasa Uzbekistan. – Agensi